فراکسیۆنی گۆڕان و پارێزگاری هه‌ولێر کۆبونه‌وه\n01:18 - 07/11/2019\nسەرۆکایەتی حکومەت و چەند وەزارەتێک بۆ ڕێگرتن لە بڵاوبونەوەی کۆرۆنا کۆدەبنەوە\n200 هاوڵاتیەکەى سۆران لە هۆتێلدا پشکنینیان بۆ دەکرێت\nفراکسیۆنی گۆڕان لەپەرلەمانی کوردستان لەگەڵ پارێزگاری هەولێر سەبارەت بە چەند پرسێک کۆبوەوە ، یەکێک لەوانە نرخی دابەشکردنی نەوتە بەسەر هاوڵاتیاندا.\nلە ڕاگەیەنراوێکدا کە فراکسیۆنی گۆڕان بڵاویکردووەتەوە هاتووە، "نه‌وتی سپی له عێراقه‌وه به ٣٠ هه‌زار دینار ده‌درێت، نابێت لێره به ٥٣ هه‌زار دابه‌شبکرێت"، پارێزگاری هه‌ولێر ڕایگه‌یاند به‌دواداچون ده‌که‌ین و ڕێگا به‌و کاره‌ناده‌ن.\nفراکسیۆنی گۆڕان دەشڵێت: حکومه‌تی عێراق ٥٠ ملیۆن لیتر نه‌وتی سپی بۆ هه‌رێمی کوردستان دابینکردوه به‌شی ته‌نیا ٢٥٪ هه‌رێمی کوردستان ده‌کات، ده‌بێت حکومه‌تی هه‌رێم خۆی ٧٥٪ ه‌که‌ی دیکه دابین بکات.\nئاماژە بەوەشکراوە، پاش بەدواداچونمان بۆمان دەرکەوت کە وه‌زاره‌تی دارایی و ئه‌نجومه‌نی وه‌زیران پاره‌ی پێویست دابینده‌کات بۆ نه‌وتی سپی ماڵان.\nدەقی ڕاگەیەنراوی فراکسیۆنی گۆڕان:\nفراکسیۆنی گۆڕان و پارێزگاری هه‌ولێر له‌سه‌ر چه‌ند پرس و گرفتێک کۆبونه‌وه.\n-دابه‌شکردنی نه‌وتی سپی، نه‌وتی سپی له عێراقه‌وه به ٣٠ هه‌زار دینار ده‌درێت، نابێت لێره به ٥٣ هه‌زار دابه‌شبکرێت، پارێزگاری هه‌ولێر ڕایگه‌یاند به‌دواداچون ده‌که‌ین و ڕێگا به‌و کازه ناده‌ین.\nتەندروستیی جیهانی له باره‌ى كۆرۆناوه هۆشدارى ده‌دات\nسەردانکردنی نەخۆش بۆ نەخۆشخانەکان قەدەغەکرا\n"مووچه‌ى فه‌رمانبه‌رانى هه‌رێم نابڕدرێت"\nبەرپرسێکی ئێران توشی کۆرۆنا بوو


په‌رتوکا پیرۆز » مزگینیا لوقای » به‌شێ 19\nعیسا و زەككایێ باجگر\nپاشی چوو ئەریحا و د ناڤ را دەرباز دبوو.\nزەڵامەك ل وێرێ بوو دگۆتنێ زەككا، سەرۆكێ باجگران بوو و یێ دەولەمەند بوو.\nوی بزاڤ دكر عیسای ببینیت، كا ئەو كیە، لێ ژ بەر بۆشاتیێ نەدشیا، چنكو یێ بەژن كورت بوو،\nئینا كرە غار و چوو سەر دارهژیرەكێ، داكو عیسای ببینیت، چنكو ل بەر بوو د وێرێ را دەرباز ببیت.\nدەمێ عیسا گەهشتیە وی جهی، بەرێ خۆ دا سڵال و زەككا دیت و گۆتێ: «زەككا، لەزێ بكە وەرە خوارێ، چنكو دڤێت ئەڤرۆ ئەز ل مالا تە بمینم.»\nئینا ب لەز هاتە خوارێ و ب دلخۆشی پێشوازیا وی كر.\nهەمیێن ئەڤ چەندە دیتی، نەرازی بوون و گۆتن: «ئەو ل نك مرۆڤەكێ گونەهكار بوو مێڤان.»\nلێ زەككا راوەستیا و گۆتە خودانی: «خودان، ئەڤە ئەز یێ نیڤا سامانێ خۆ ددەمە هەژاران و ئەگەر من تشتەك ب زۆری ژ ئێكی ستاندبیت، ئەز یێ چوار جاركی ددەمێ.»\nئینا عیسای گۆتێ: «ئەڤرۆ قورتالبوون بۆ ڤێ مالێ هات، چنكو ئەو ژی كوڕێ ئیبراهیمیە.\nكوڕێ مرۆڤ یێ هاتی، دا ل مرۆڤێن بەرزە بگەڕیێت و قورتال بكەت.»\nنموونەیا دەه زێڕان\nدەمێ ئەوان گوهێ خۆ ددا ڤێ ئاخفتنێ، عیسا بەردەوام بوو و نموونەیەك بۆ وان ئینا. چنكو ئەو نێزیكی ئورشەلیمێ ببوو و وان هزردكر كو پاشایەتیا خودێ نوكە دێ دیار بیت.\nئینا گۆت: «مرۆڤەك ژ مالەكا مەزن چوو وەڵاتەكێ دویر، داكو پاشایەتیەكێ بۆ خۆ وەرگریت و ڤەگەڕیتەڤە.\nئینا گازی هەر دەهـ بەنیێن خۆ كر و دەهـ زێڕ[a] دانە وان و گۆت: ‹بازرگانیێ پێ بكەن تاكو ئەز ڤەدگەڕیێمەڤە.›\nلێ هەڤوەڵاتیێن وی حەز ژ وی نەدكر، ئینا هندەك د دویڤ دا هنارتن، داكو بێژنێ: ‹مە نەڤێت ئەو پاشایەتیێ ل مە بكەت.›\nدەمێ پاشایەتی وەرگرتی و ڤەگەڕیای، فەرمان دا كو گازی هەر دەهـ بەنیان بكەن، ئەوێن دەهـ زێڕ داینە وان، داكو بزانیت كا هەر ئێكێ ژ وان چ قازانج ژ بازرگانیا خۆ كریە.\nیێ ئێكێ هات و گۆت: ‹ئەزبەنی، زێڕێ تە دەهـ زێڕ قازانج كرن.›\nئینا گۆتێ: ‹دەستخۆش، بەنیێ قەنج! ئەڤجا چنكو تۆ ل سەر پیچەكێ یێ دلسۆز بووی، هەڕە سەروەریێ ل دەهـ باژێڕان بكە.›\nپاشی یێ دوویێ هات و گۆت: ‹ئەزبەنی، زێڕێ تە پێنج زێڕ قازانج كرن.›\nئینا گۆتە وی ژی: ‹تۆ سەروەریێ ل پێنج باژێڕان بكە.›\nپاشی بەنیێ دی هات و گۆت: ‹ئەزبەنی، ئەڤە زێڕێ تەیە، من یێ د ناڤ دەستمالەكێ دا پێچای.\nئەز ژ تە دترسیام، چنكو تۆ مرۆڤەكێ دلڕەقی، تۆ وی دبەی یێ تە نەدانای و تۆ وی ددروی یێ تە نەچاندی.›\nئینا گۆتە وی: ‹ژ دەڤێ تە ئەز دێ تە گونەهبار كەم، هەی بەنیێ خراب: مادەم تە دزانی ئەز مرۆڤەكێ دلڕەقم، ئەز وی دبەم یێ من نەدانای و وی ددرویم یێ من نەچاندی،\nپا بۆچی تە پارەیێ من نەددانا نك پارەگوهۆڕان، دا هەر دەمێ ئەز هاتبام، من ئەو ل گەل ریبایێ وەرگرتبا؟›\nپاشی گۆتە ئەوێن ل وێرێ راوەستیای: ‹زێڕی ژێ بستینن و بدەنە خودانێ دەهـ زێڕان.›\nئینا گۆتنێ: ‹ئەزبەنی، ئەوی دەهـ زێڕێن هەین.›\nئینا گۆت: ‹ئەز دبێژمە هەوە: هەر كەسێ هەیی دێ پتر بۆ وی هێتە دان، لێ ئەوێ نەیی، خۆ یێ هەی ژی دێ ژێ هێتە ستاندن.\nلێ دوژمنێن من ئەوێن نەدڤیان ئەز پاشایەتیێ ل وان بكەم، ل ڤێرێ بۆ من ئامادە بكەن و ل بەر چاڤێن من ڤەكوژن.›»\nپشتی ئەڤ چەندە گۆتی، بەرەڤ ئورشەلیمێ چوو.\nدەمێ نێزیكی گوندێن بێت‌فاجی و بێت‌عەنیا بووی ل نك چیایێ دگۆتنێ چیایێ زەیتوونان، دوو شاگردێن خۆ هنارتن\nو گۆتە وان: «هەڕنە ڤی گوندێ بەرامبەری هەوە، دەمێ هوین دچنە ناڤ گوندی، دێ جانەكەرەكێ گرێدای بینن كو چ جاران كەس لێ سیار نەبوویە. وی ڤەكەن و بینن.\nئەگەر ئێكی پرسیار ژ هەوە كر: ‹بۆچی هوین وی ڤەدكەن؟› هۆسا بەرسڤا وی بدەن: ‹خودانی پێدڤی یا پێ هەی.›»\nئەوێن هاتینە هنارتن چوون و وەكو خودانی گۆتیە وان دیت.\nدەمێ ئەوان جانەكەر ڤەدكر، خودانێن وی پرسیار ژ وان كر: «بۆچی هوین وی ڤەدكەن؟»\nئینا وان گۆت: «خودانی پێدڤی یا پێ هەی.»\nپاشی بۆ عیسای ئینا و جلكێن خۆ دانانە سەر جانەكەری و عیسا لێ سیار كر.\nدەمێ ئەو ب رێ دچوو، خەلكی جلكێن خۆ ل سەر رێكێ رادئێخستن.\nدەمێ نێزیكی نشیڤیا چیایێ زەیتوونان بووی، هەمی جەماوەرێ شاگردان ژ بۆ هەمی ئەو حنێرێن وان دیتین، دەست پێ كر ب دلخۆشی و ب دەنگەكێ بلند پەسنا[b] خودێ كرن.\n«‹یێ بەرەكەتدارە ئەو پاشایێ ب ناڤێ خودانی دهێت!›[c]\nئاشتی ل ئەسمانی و مەزناهی ل بلنداهیان.»\nلێ هندەك ژ فەریسیان ژ كۆمێ گۆت: «مامۆستا، ل شاگردێن خۆ بحەیتینە.»\nئینا ئەوی بەرسڤا وان دا و گۆت: «ئەز دبێژمە هەوە: ئەگەر ئەڤێن هەنێ بێدەنگ ببن، بەر دێ گازی كەن.»\nعیسا بۆ ئورشەلیمێ دكەتە گری\nدەمێ نێزیك بووی و باژێڕ دیتی، بۆ كرە گری\nو گۆت: «خوزی تە د ڤێ رۆژێ دا زانیبا كا چ تشت بۆ ئاشتیا تەنە! لێ نوكە ئەو ژ بەر چاڤێن تە هاتنە ڤەشارتن.\nرۆژ دێ ب سەر تە دا هێن، دوژمنێن تە دێ ل دۆرێن تە چەپەری چێكەن و دێ تە دۆرپێچ كەن و دێ تە ژ هەمی رەخان ڤە ئاسێ كەن.\nدێ تە ب سەر زاڕۆكێن تە دا هەڕفینن و بەری ل سەر بەری ناهێلن، چنكو دەمێ خودێ سەرەدانا تە كری تۆ ب خۆ نەحەسیای.»\nچوو د حەوشا پەرستگەهێ دا و دەست ب دەرئێخستنا وان كر یێن فرۆتن دكر\nو گۆتە وان «یا هاتیە نڤیسین: ‹مالا من دێ مالا نڤێژێ بیت،[d] › لێ هەوە یا كریە ‹كونجا رێگران›[e] !»\nئەوی هەر رۆژ ل پەرستگەهێ فێركرن دكر. سەرۆكێن كاهنان و مامۆستایێن دەستووری و ریهسپیێن مللەتی ژی بزاڤ دكر وی بكوژن.\nلێ وان رێكا خۆ نە ددیت، چنكو هەمی خەلك گرێدایی گۆتنێن وی بوو.\na. 19:13 q دەهـ زێڕ: ب یونانی دبێژیت: ‹دەهـ مینا›. ل فەرهەنگۆكێ بنێڕە مینا*.\nb. 19:37 q پەسن: مەدح و سەنا\nc. 19:38 زەبوور 118:26\nd. 19:46 ئیشایا 56:7\ne. 19:46 یەرمیا 7:11\nمزگینیا لوقای به‌شێ 18


خولى ئيسپانى دەستپێدەكاتەوە\n2020.04.18 - 18:18\nخۆسيە لويس مارتينێز، پارێزگارى شارى مەدريدى پايتەختى ئيسپانيا ئاشكرايكرد، ياريەكانى خولى ئيسپانى و خولە وەرزشيەكانى ترى ئەو وڵاتە دەستپێدەكەنەوە، بەڵام بەبێ ئامادەبونى هاندەر.\nمارتینێز لە لێدوانێكدا بۆ ڕاديۆى "ئۆندا سيرۆ" ڕايگەياند، ناتوانرێت كۆنترۆڵى پەتاى كۆرۆنا بكرێت لەڕێگەى وەستاندنى خولەكان كە هاندەرێكى زۆريان هەيە.\nوتيشى، خولى ئيسپانى و سەرجەم خولە وەرزشيەكانى تري دەستپێدەكەنەوە، بەڵام بەبێ ئامادەبونى هاندەر لە ياريەگاكان و بەدرێژايى وەرزى بەهار و هاوين بەو شێوەيە بەردەوام دەبێت لەوانەيە لە زستانيشدا، بەڵام بارودۆخەكەش بە تەواوەتى لەژێر كۆنترۆڵدا نابێت.\nپارێزگارى مەدريد ئەوەشى ڕونكردوەتەوە: "تەنانەت ئەگەر بشگەڕێينەوە سەر شەقامەكان ئەوا دەبێت هەڵسوكەوت و شێوازى ژيانمان بگۆڕين".\nئيسپانيا بە يەكێك لە زەرەرمەندترين وڵاتەكانى جيهان بەهۆى ڤايرۆسى كۆرۆناوە دادەنرێت، لەدواى ولايەتە يەكگرتوەكانى ئەمريكا بە دوەم وڵات دادەنرێت لە ڕووى ژمارەى توشبوانەوەو زياتر لە 190 هەزارى تێدا تۆمار كراوە و زياتر لە 20 هەزار توشبوش گيانيان لەدەستداوە.\nپێشبينى ئەوە دەكرێت ياريەكان لە كۆتايى مانگى 5 دەستپێبكەنەوەو خۆسيە لويس باسى لەوەكردوە، ئەگەر ڕێوشوێنەكانى تەندروستى و سەلامى جێبەجێ بكرێن ئەوا دەستپێدەكەنەوە.\nپێشتريش يەكێتى تۆپى پێى ئيسپانيا ئەوەى ئاشكرا كردبوو، ئەگەر خولەكە دەستپێنەكاتەوە ئەوا پشت بە ڕيزبەندى ئێستاى يانەكان دەبەسترێت بۆ بەشداريكردن لە خولى يانە پاڵەوانەكانى ئەوروپا كە ئەوانيش يانەكانى "بەرشەلۆنە، ڕياڵ مەدريد، ئيشبيليە و سۆسيدات"ن.


زایینی: ١٣-٠٨-٢٠١٦ - هەتاوی: ١٣٩٥/٠٥/٢٣ - ١٢:٥١ تاران\nکوردستان میدیا: سەرۆکی کابینەی سەرکۆماریی فەڕانسه، لە نامەیەکەدا وەڵامی پەیامی هاودەردەیی مستەفا هیجری، سکرتێری گشتیی حیزبی دێموکراتی کوردستانی ئێرانی نیسبەت بە کردەوەت تێرۆریستیی شاری نیس دایەوە.\nبەڕێز مستەفا هیجری، سکرتێری حیزبی دێموکراتی کوردستانی ئێران\nپەیامی هاودەردیی و پشتیوانیتان لە پێوەندی لەگەڵ هێرشی تراژیکی ئەنجام‌دراو لە شاری نیس، لە ڕۆژی جێژنی نەتەوەیی فەڕانسەدا، جێی سەرنجی سەرۆک کۆمار بوو و هەربۆیەش ڕایسپاردم کە لە لایەن بەڕێزیەوە سپاستان بکەم. لە بەرابەر ئەو توندوتیژییە غەدارانەیەدا، پێش هەموو شتێک بیر لە قوربانیانی ئەو جینایەتە، بریتی لە فەڕانسوی و بیانی و هەروەها بنەماڵەکانیان دەکەینەوە و هەموو وڵاتمان تازیەدارە.\nجارێکی دیکە یەکگرتوویی نەتەوەیی وڵاتی ئێمە و هەروەها بەها وێناکراوەکانی، کە بریتییە لە بەها باڵاکانی مافی مرۆڤ و ئازادی، کەوتنە بەر هێرش. جارێکی دیکە ئێمە لە دەوری ئەو بەهایانە بەشێوەی بازنەیی کۆ دەبینەوە و هیچ شتێک ئێمە لە شەڕ دژی تێرۆریزم پاشگەز ناکاتەوە.\nئەو خەباتە درێژخایەن دەبێت، بەڵام بە ئەمەگداربوون بە ئارمانجە هاوبەشەکان و یەکگرتوویی، نیسبەب بەو چەق‌بەستوو و فاناتیکانە بەهێزتر دەبین.\nفەرانسە جارێکی لە شاری "سێنت ئێتین دورورێ (Rouvray- ud- Etienne - Saint )" کەوتە بەر پەلاماری تێرۆریزم، لە وەها هەل‌ومەرجێکدا پەیامی هاودەردیی و پشتیوانیی ئێوە، و کەسانی دیکەش کە بەدەستمان گەییشتوون، هەم پشتیوانیی و یارمەتییەکی پڕ بەهایە و هەم دەبێتە هۆی بەهێزبوون و بە بڕشت‌بوونی ئێمە.\nجەنابی سکرتێری گشتی، داواتان لێدەکەم ڕێز و سپاسی تایبەتی من قبووڵ بفەرموون.\nسەرۆکی کابینەی سەرکۆماری\n٢ی ئاگۆستی ٢٠١٦ی زایینی


ئارامگرتن و سوودەکانیی و چەند خاڵێکی گرنگ بۆ زیادکردنی – ئەنجومەنی گەنجانی کوردستان\nسەرەتا / بیروڕا / ئارامگرتن و سوودەکانیی و چەند خاڵێکی گرنگ بۆ زیادکردنی\nئارامگرتن و سوودەکانیی و چەند خاڵێکی گرنگ بۆ زیادکردنی\nBekhal M Faris بیروڕا, فێرکاری, گرنگ کۆمێنت بنوسە 104 بینین\nئارامگری واتە بەرگەی چاوەڕوانیی و دواخستن و نوشست و کۆسپ و ڕێگریی بگریت بەبێ هەڵچوون و بێزاربوون. هەروەها توانای کۆنترۆڵکردنی هەستەکان و پاڵنەرە دەروونییەکانتە و بەردەوامبووونە بە هێمنی لەکاتە سەختەکاندا. هەروەك ئاشکرایە ئارامگرتن بەئاسانی بەدەست نایەت و لەوانەیە لە ئێستادا قورستر بێت وەک لە ساڵانی پیشووتر.\nلە جیهانی ئەمڕۆدا کە شتەکان زۆر بەپەلە ڕوودەدەن پێشکەوتنەکانی بواری تەکنۆلۆجیا و پارەی بانکی ئامادە ڕێی بۆخۆشکردووین هەرشتێکمان بوێت یەکسەر بەدەستی بێنین و ئەزموونی بکەین و بە کرداری بەکاریبهێنین. چیتر پێویستمان بە ئارامگریی دەبێت؟ ئایا دەمانەوێت بگەین بە ئامانجەکانمان و پەیوەندییەکی سەرکەوتوومان هەبێت و لە ئاشتیدا بژین؟ بێگومان وەڵامەکەی “بەڵێ” یەکی بەرز دەبێت.\nپەستان کەمدەکاتەوە و دڵخۆشترت دەکات. کاتێک فێری ئارامگرتن دەبیت و خۆتی لێ ڕادەهێنیت، چیتر توڕە و خەمبار نابیت و هەڵناچیت. زیاتر کۆنترۆڵی هەستەکانت دەکەیت و لە حاڵێکی باشتردا و بە ئارامیی و لەسەرخۆیی مامەڵە لەگەڵ کاتە دژوارەکان دەکەیت. ئەمە وا دەکات ژیانێکی درێژترت هەبێت و دەتکات بە کەسێکی دڵخۆشتر و تەندروستتر.\nدەتوانیت بڕیارێکی باشتربدەیت. کاتێک لەسەرخۆیت، ئەوا پێشتر حاڵەتەکە هەڵدەسەنگێنیت و تێڕوانینی فراوانترت دەبێت و سوود و زیانەکان دەخەمڵێنیت. ئەگەری هەڵەی گەورە کەم دەبێتەوە، چونکە تۆ لە بڕیاردانی بەپەلە دوور دەکەویتەوە. دابینکردنی کاتێکی زیاتر بۆ چارەسەرکردنی کێشەکان پێویستی بە ئارامگریی و بیروڕا گۆڕینەوەیە.\nتێگەیشتن و هاوسۆزیی و بەزەییت زیاتر دەبیت. کاتیک ئارام دەگریت، زووتر لە خەڵک تێدەگەیت و هاوسۆز دەبیت لەگەڵیان. کەسانی لەسەرخۆ بە وردی و بە ووریاییەوە کاتە ناخۆشەکانیان تێدەپەڕێنن و دەزانن بۆ زاڵبوون بەسەر بەربەستەکاندا چی پێویستە، بۆیە لەخەڵک تێدەگەن. ئەنجامی ئەمەش ئەوەیە کە لەگەڵ هاوسەر و هاورێ و منداڵ و بەڕێوبەرەکەت پەیوەندییەکی سەرکەوتووت دەبێت.\nئارامگرتن واتلێدەکات لە پرۆسەی گەشەکردن و گەورەبوون تیبگەیت و نرخی بزانیت. وەک پێشتر باسمانکرد، هەر شتێکی گرنگ شایەنی ئەوەیە کاتی پێبدەیت و هەوڵی بەدەستهێنانی بدەیت. پەندێکی ئینگلیزی کۆنیش هەیە کە دەڵێت”ڕۆم لە یەک ڕۆژدا درووست نەبووە”، پلاندانان و گەشەکردن و هەڵسەنگاندن و خەمڵاندن هەمووی پێویستی بە کاتە و کاتیش پێویستی بە ئارامگرتنە.\nچەند ئامۆژگارییەک بۆ زیادبوونی ئارامگرتن\nبا رۆژیک ئارامگرتن ئامانجی تەواوی رۆژەکەت بێت. هەنگاوێکی بەرجەستە بنێ بۆ ئەوەی پشوو وەرگریت، بیر لە هەموو شتێکبکەرەوە کە دەیکەیت. وریابە و لە ئێستادا بژی. لە کۆتایی ڕۆژەکەتدا، تێبینی هەموو ئەو ڕێگایانە بکە کە وایلێکردیت بڕیارێکی باشتربدەیت و لەگەڵ دەورووبەرت باش هەڵسوکەوت بکەیت و بەڕاستی لە ڕووداوەکان تێبگەیت. ڕۆژانە ئەمە دووبارە بکەرەوە. زیادکردنی توانای ئارامگرتن زیاتر وەک وەرزشێکی جەستەیی وایە، چونکە پێویستی بە بەردەوامیی و هەوڵدانە.\nهەوڵبدە هێواشتربیت، ئەگەر تۆ کەسێکی حەزدەکەیت بەپەلە کارەکانت بکەیت و دەتەوێت دەستبەجێ ئیشەکانت بکەیت و ناتوانی چاوەڕێبکەیت شتەکان لەسەر ڕەوتی ئاسایی خۆیان ڕووبدەن، ئەوا “بوەستە”. چەند هەناسەیەکی قووڵ هەڵبکێشە پێش ئەوەی کارێک یان جووڵەیەک بکەیت. بۆ نموونە، ئەگەر لە ڕیزێکی دریژدا سەرەت گرتووە، یان کەوتوویتە ناو ترافیکێکی زۆر قەرەباڵەغەوە، بڕیاربدە ئارامبیتەوە و ئەوەندە هەستیار نەبیت. وەرزش بە ماسوولکەکانت بکە و گوێ لە ڕادیۆ بگرە و خٶشی لەو دیمەنە وەرگرە. بێئارامیت شتەکان خێراتر ناکات، بۆیە بۆچی لەخۆڕا هەڵبچیت؟\nپێویستییەکانت دوابخە. کاتێک دەتەوێت شیرینییەک بکڕیت و خواردنەوەیەک و جووتێک پێڵاو و …هتد، کەمێک بوەستە و یەکەم جار بیربکەرەوە بزانە ئایا بەڕاستی پێویستن. لەوانەیە ئەوەندە زۆر پیویستت پێیان نەبێت. بۆیە بە ئارامگریی دەتوانیت بڕێک پارە کۆبکەیتەوە خۆت لە خواردنی زیادە بەدووربگریت.\nهەوڵبدە خۆت رابهێنیت پێش قسەکردن بیربکەیتەوە. هەندێ جار قسەیەکت لە دەم دەردەچێت بەبێ ئەوەی پێشتر بیری لێبکەیتەوە و دەرئەنجامەکەی لێکبدەیتەوە. ئەگەر لەسەرخۆ بین، دەوەستین و بیرێکی لێدەکەینەوە. بەمەش لە ئازاردان و سووکایەتیکردن دووردەکەوینەوە.\nهەندێک لەو حاڵەتانەی کە ئارامگرتن تێیدا پێویستە و مەرجە\nگەیشتن بە ئامانجەکان\nبەهێزکردنی جەستە و وەرزشی ماسوولکە\nشارەزابوون لە پیشەکەتدا\nبوون بە یەکەمی وەرزشه‌وانەکان\nبەهرەمەندبوون لە هەر بوارێکی تردا\nچارەسەرکردنی هەر برین و نەخۆشییەک\nلەکاتی ڕووداوی تراژیدیی و زیان لێکەوتندا\nئارامگرتن بێگومان تایبەتمەندییەکی بەنرخی لایەنی کەسایەتییە. لەوانەیە هەندێجار وەك ملکەچبوون دەرکەوێت، بەڵام ئەوە ئاکارێکی خودیی بەسوود و پێویست و بەمەبەستە. بەبێ ئارامگریی زۆر لە کارەکانمان بێبەرهەم دەبن و لەکۆتاییدا کاتێکی زۆر و ووزەیەکی زۆر خەرج دەکەین. بێگومان ئارامگرتن تایبەتمەندییەکی چاکە کە پێویستی بەکاتە.\nوه‌رگێڕانى: بێخاڵ محمد\nدەربارەی Bekhal M Faris\nGraduated from university of Sulaimany , BA in English language.\nدواتر ئه‌گه‌ر قۆناغى یه‌كه‌مى زانكۆیت ئه‌م خاڵانه له‌بیرمه‌كه\nپێشتر به‌م دوو بنه‌مایه منداڵه‌كه‌ت په‌روه‌رده بكه


بەرزکردنەوەی ئای‌ئۆ‌ئس ٥.٠.١ بڵاو کرایەوە. | kurditgroup\nبەرزکردنەوەی ئای‌ئۆ‌ئس ٥.٠.١ بڵاو کرایەوە.\nئێوارەی رۆژی ١١ی مانگی ١١ی ئیمساڵ گەورە کومپانیای ئاپڵ بەرزکردنەوەی ـ iOS5ـی بڵاو کردەوە. ئەمەش هیوایەکی دیکە بەوە دەدا کە ئەو گیروگرفتانەی لەو سیستەمی ئای‌فۆن ٤ ئسدا هەن، بۆ بەکارهێنەرانی چارەسەر بکا.\nئاماجی سەرەکی ئاپڵ لە بڵاو کردنەوەی ئەم وەشانەدا ئەوەیە کە ئەگەر مرۆڤ پێی خۆش بێ دەتوانێ بە بەرزکردنەوەی OTA ئیتر پێویستی بە ITunes و کومپیۆتەرێکیش نابێ.\nشێوازی داگرتن و دامەرزاندنی لە سەرچاوەی هەواڵەکەدا روون کراوەتەوە.\nدەست خۆش ، بەس ئامانجی لەوە گرنگتر ئەوە بوو کە کێشەی باتری هەبووە زوو دا ئەبەزی .\nدەستخۆش وایە کە تۆ دەڵێی بەڵام هەواڵەکە ئامانج لە بڵاو کردنەوەی ئەم نەرمەواڵەیە یە. هەر بژیت کاک جوتیار\nکاک حامید وێنەی ئایفۆنەکە بە لای چەپدا خوار بۆتەوە دەست کاری بکە\nههههههههه. کاکە رەوەند زۆر خەریکی بووم تاکوو بە تەنیشتیشدا توانیم بڵاوی بکەمەوە، ئێستا بچم راستی بکەمەوە؟! تۆبە. لەم وەشانە نوێیەی کوردئایتی گرووپدا هێشتا کێشەم لەگەڵ ئەو بەشە هەیە. دەبێ ئەندازەیەکی تایبەتی بێ، گەورەتر و بچووکتر بێ، پەیامێک سەرهەڵدەدا کە گوایە "وێنەکەت چووکەیە". وێنەکەم بردووە لە چوارچێوەیەکی ٦٠٠ لە ٣٠٠دا جێم کردووەتەوە، راستم کردووەتەوە هێشتا قەبووڵی نەبوو، عەیب نەبێ منیش لە داخان بۆم خەواند، لەبەر ئەوەیە کە خوارە. سپاس بۆ تێبینییەکەت.\nكاك حامیدی خۆشەویست سڵاو :\n[b]" ئەندازەیەکی تایبەتی بێ، گەورەتر و بچووکتر بێ، پەیامێک سەرهەڵدەدا کە گوایە "وێنەکەت چووکەیە".[/b] سەبارەت بەم كێشەیە سەردانی ئەم پەرە بكەن و بە داگرتنی ئەو نەرمەواڵە بە سادەیی دەتوانن ئەندازەی وێنە بێ هیچ ئامێریك دستكاری بكەن بێ ئەوە كە قەبارەو چونیەتی وێنە بێتە خوارۆ\nدوای دامەزراندنی نەرمەوالە لە سەر وینە كرتەیێكی راست بكە و لە سەر ئەم لینكە كرتە بكە resize pictures بە دەڵێ خۆتان ئەندازەكەی دابنێ\nبەستەر بۆ داگرتن : [url=http://imageresizer.codeplex.com/]http://imageresizer.codeplex.com/[/url]\nدەستخۆش کاکە قزوان، لە راستیشدا پێویست بەو نەرمەواڵەیە نیە. من لە فوتوشاپدا دەیخەمە قاڵبەوە، دەنا بە ئۆفیسیش دەکرێ قەوارەکەی بگۆڕی. کێشەکە ئەوەیە کە پانایی ٣٠٠ و درێکی ٦٠٠ وەرگێڕیتەوە قەبووڵی ناکا! دەنا ئەو قەوارەیە ئێستا هەیەتی دروستە بەڵام راستی بکەیەوە، دیسان قەبووڵی نیە. سپاس بۆ تۆی بەڕێز


ڕۆژاواییەکان داڵدەی بکوژەکانی حەوتی پووشپەری دا و پاگەندەی مافی مرۆڤیش دەکەن - Mehr News Agency\nAP ١٤٠٠ Tir ٧ ١٣:٣٥\nNews Code 37977\nڕۆژاواییەکان داڵدەی بکوژەکانی حەوتی پووشپەری دا و پاگەندەی مافی مرۆڤیش دەکەن\nڕێبەری باڵای شۆڕشی ئیسلامی ئێران جەختی کرد کە ڕۆژاواییەکان داڵدەی بکوژەکانی حەوتی پووشپەری دا.\nبە پێی ڕاپۆرتی ئاژانسی هەواڵی مێهر، ڕێبەری باڵای شۆڕش هاوکات لە گەڵ ساڵوەگەری شەهادەتی ئایەتوڵا بەهەشتی و 72 کەس و حەوتەی دەسەڵاتی داد لە گەڵ سەرۆک و بەرپرسانی دەسەڵاتی داد دیداریان کرد.\nئایەتوڵا خامنەیی وتیان: وڵاتانی ئەورووپایی داڵدەی بکوژەکانی حەوتی پووشپەریان داوە و لە کۆبوونەوەکانی خۆیاندا تریبوونیان پێیان دەدا و پاشان بەڕووداری پاگەندەی مافی مرۆڤ دەکەن.\nڕێبەری لەم دیدارەدا سەبارەت بە هەڵبژادنی 28ی جۆزەردان وتی: خەڵک لە دۆخی کۆڕۆنایی و دژوارییە ئابوورییەکان و هەندێ پرسی دیکەدا پلانڕێژی چەند مانگەی جیهانی ئێستکباریان هەڵوەشاندەوە و وەک براوەی سەرەکی هەڵبژاردن، شکستیان تووشی دوژمنانی ئێران و دەستوپەیوەندەکانیان کرد.\nڕێبەری مەزنی شۆڕش لە بەشێکیتر لە وتەکانیدا وێڕای ئاماژە بە حیماسەی میلەت لە هەڵبژاردنەکانی 28ی جۆزەردان، هەوڵی میدیاکان و کەشی مەجازی بۆ ئینکاری کاری گەورەی خەڵکی بێهوودە زانی و وتیشی: ئەم هەڵبژاردنە بەڕاستی حەماسە بوو و ئەو شرۆڤەکارانەی چاویان لە هەڵبژاردنەکانی ئێران بوو، تێگەیشتن کە چ ڕووداوێکی گرینگ ڕووی داوە.\nناوبراو ڕاشیگەیاند: من رەنگە لە گەڵ هەندێ بیروڕای شۆرای هاوڕا نەبم بەڵام ئەندامی ئەم شۆرا بە کەسانێکی شەرعزان، بە ئیمان و پێبەندی ئایین دەزانم کە بە پێی یاسا و ئەرکی دینی هەڵسووکەوت دەکەن.\nئەو وتیشی: بیانییەکان بەهیوا بوون کە بە بۆنەی ئەم بیانووانە، بەشداری لە هەڵبژاردنەکان بگاتە 20 تا 25 لەسەد کە بەختەوەرانە بێ هیوا مانەوە.\nڕیبەری شۆڕش باسی کاریگەری کۆرۆنا لە سەر بەشداری لە هەڵبژاردنەکانی کرد و ڕاشیگەیاند: سەرەڕای ئەمەش خەڵک بەڕیز و بەشکۆ لە کاتەکانی سەرلەبایەنییەوە لە سەر سندۆقەکانی دەنگ دان ئامادە بوون و ئەم حەماسە گەورەیانە خولقاند و مشتێکی بەهێزیان لە سینەی دژبەران و گەمارۆدانەران دا.\nئەو هەروەها خەڵکی ئێرانی وەکوو سەرکەوتووی هەلبژاردنەکان زانی و وتیشی: ئەوانەی لەم هەڵبژاردنەدا شکستیان خوارد، ئەو کەسانەن کە هەموو هەوڵی خۆیان دا خەڵک لە هاتن بۆ سەر سندۆقەکان دوور بخەنەوە بەڵام خەڵک بە بەشداری خۆیان بوونە هۆی ناکامی ئەو کەسانە.\nناوبراو باسی دەنگە بەتاڵەکانیشی کرد و وتی: ئەو دەنگانە بە واتای جیایی دەنگدەران لە حکوومەت نییە بەڵکوو بەپێچەوانەوە کەسێک کە هاتۆتە سەر سندۆقی دەنگ دان، حەز و هۆگرایەتی خۆی بە سندۆقی دەنگ و حکوومەت نیشان داوە.\nبەڕێزیان هەروەها تیشکیان خستە سەر جیاوازی بۆچوونی کاندیدەکان و وتیشی: سەرەڕای ئەم جیاوازیانە هەموو کاندیدەکان لە سەر ئەو بڕوا هاودەنگ بوون کە هەموو کێشەکان چارەسەریان هەیە.\nئەو هەروەها باسی هەڵبژاردنەکانی ئەمریکای کرد و وتی: هەڵبژاردنەکانی ئەمریکا لە ڕوانگەی هەموو جیهانەوە ڕووداوێکی خراپ بوو کەچی ئێستا ڕەخنە لە هەڵبژاردنەکانی ئێران دەگرن و ئەمە لە حاڵێکدایە کە ئەوان لەو دۆخەدا دەبووا تەنانەت یەک وشەش لە سەر هەڵبژاردن بە کار نەهێنن.\nڕێبەری شۆڕش بەم شێوە درێژەی بە باسەکانی دا و وتی: پاش ڕاگەیاندنی ئاکامی هەڵبژاردن، بەرپرسانی باڵای وڵات باش ڕووبەڕووی دۆخەکە بوونەوە و لە ڕێگای دیدار لە گەڵ سەرۆک کۆماری هەڵبژێردراو ئاسایش و دۆخی ئەمنی ولاتیان نیشان دا.


11/27/2020 2:27:00 PM 154 جار خوێندراوەتەوە\nبەتەنها بەها و نرخی نەوت ناجێگیر نییە و مەترسی دابەزینی لەسه‌ربێت بەڵکو بەرهەمی نەوتیش هەندێ جار مەترسی کەمکرنی لەسەرە.\nپێکهاتەی جیۆلۆجیی و حەشارگە نەوتییەکانیش مەترسیان گەر زیاتر نەبێت کەم تر نییە لە پاڵ چۆنییەتی مامەڵە کردن لە گەڵ بیرەنەوتەکان و فشارلێکردنیان (مەترسییە جیۆلۆجییەکان و هۆکاری دابەزینی بەرهەمی کێڵگەکان جێ دێڵم بۆ پسپۆڕانی ئەوبوارە).\nلەماوەی چەندساڵی ڕابوردودا بینیمان کە چۆن کێڵگەی تەقتەق کە یەکێک بوو لە کۆنترین و گەورەترین کێڵگەکانی نەوتی هه‌رێم، بەرهەمی بەشێوەیەکی بەرچاو کەمی کرد.\nتەقتەق لە ساڵی ٢٠١٥بەرهەمی ١٢٨ هەزا و ٩٠٠ بەرمیل بووە ئێستا کەمترە لە ١٢ هەزار بەرمیل واتە ڕێژەی زیاتر لە ٩٠٪ بەرهەم کەمی کردووە . هەروەها کێڵگەی فیشخاپور بەهەمان شێوە لە ٢٠١٥ بەرهەمی ١٢٨ هەزار و ٢٠٠ بەرمیل نەوت بووە لە ڕۆژێکدا ئێستا ٥٦ هەزار و ٨٥٠ بەرمیلە کە ڕێژەی ٥٦٪ بەرهەم کەمی کردووە.\nلە لایەکی ترەوە لەدوای ساڵی ٢٠١٤ وە چەند کێڵگەیەکی تر کەوتنە بەرهەم هێنان و بەردەوام بەرهەمیان بە شێوەیەکی قۆناغ بەندی زیاد دەکات لە ناویاندا هەریەک لە کێڵگەکانی پیشخاپور، شێخان ، ئەتروش، سەرسەنگ و گەرمیان. چەند کێڵگەیەکی تریش لە قۆناغی گەڕان و پشکنین تێنەپەڕین و رادەستی حکومەت کرانەوە دوای ئەوەی کۆمپانیاکان نەوتیان نەدۆزییەوە یان بڕی ئەونەوتەی دۆزرایەوە هێندە نەبوو کە بەردەوام بن.\nبەرزوو نزمی لە بەرهەمی کێڵگەکاندا چاوەڕوانکراوە و تاڕادەیەکی زۆر پەیوەستە بە پێکهاتەی حەشارگە نەوتییەکانەوە، لەگه‌ڵ ئەوەی خەرجی و پەرەپێدانی بەردەوامیش یەکێکی ترە لە هۆکاراکانی زیادکردنی بەرهەم، هەروەک چۆن لەسەرەتای دابەزینی نرخی نەوتەوە بینیمان حکومەتی هەرێم داوای لە کۆمپانیا نەوتییەکان کرد خەرجییان کەمبکەنەوە دەرئەنجام لە زۆرێک لە کێڵگەکان بەر هەم بەڕادەیەکی دیاری کراو کەمی کرد، بەڵام ئێستا هیوایەک هەیە بارودۆخەکە بەرەو ئاسایی بونەوە بچێت وە چاوەڕێ دەکرێت لە ساڵی ئایندەدا بەرهەمی کێڵگەکان بەرەو زیاد بوون بچێت.\nیەکەم بەرهەمی سەرتە\nکێڵگەی نەوتی سەرتە کە دەکەوێتە پارێزگای هەولێرە وە بۆ یەکەم جار دەکەوێتە بەرهەم هێنان، بەو هۆیەشەوە لانیکەم بڕی ٥ هەزار بەرمیل نەوت ڕۆژانە لەو کێڵگەیە بۆ بەرهەمی هەرێم زیاد دەبێت.\nکۆمپانیای گەنێڵ ئەنێرجی تورکی کە پشکی ٣٠٪ ی کێڵگەکەی هەیە دەڵێت “خۆشحاڵین کە یەکەم بەرهەمی نەوتی کێڵگەی سەرتە ڕابگەیەنین”.\nئەم ڕاگەیاندنی دەستپێکردنی بەرهەمە لە دوای ٢١ یەک مانگ دێت لەوەی کە کۆمپانیای گەنێڵ ئەنێرجی پشکی کێڵگەکەی کڕیووە و دەستی کردووە بەکار کردن لە کێڵگەکەدا.\nبەپێی ڕاگەیاندنی کۆمپانیاکە بەرهەم هێنان لە بیری سەرتە -٣ دەستی پێکردووە و دەڕوات بۆ یەکەی بەرهەمهێنانی سەرەتایی. پرۆسەی کار کردن لەبیری سەرتە-٢ بەردەوامە و چاوەڕێ دەکرێت لەمانگی کانونی یەکەمی ئەمساڵدا تەواو ببێت وە لە کانونی دووەمی ٢٠٢١ دا لەو بیرەشدا دەست بە بەرهەم بکرێت. هەروەکو پێشتر ڕاگەیەندراوە چاوەڕێ دەکرێت لەچارەکی یەکەمی ٢٠٢١ دا بەرهەمی کێڵگەکە سەقامگیر ببێت.\nکۆمپانیاکە ڕاینەگەیاندووە کە بەرهەمی کێڵگەکە چەندە لە ئێستادا بەڵام بەپێی گرێبەستەکان و یاسای نەوت و گازی هەرێم کاتێک بەرهەمی کێڵگەیەک دەگاتە ٥ هەزار بەرمیل نەوتی ڕۆژانە بە بەرهەمی بازرگانی ئەژمار دەکرێت. بۆیە دەبێت بەرهەمی سەرتە لانی کەم ڕۆژانە ٥ هەزار بەرمیل نەوت بۆ بەرهەمی هەرێم زیاد بکات.\nکێڵگەی سەرتە لەپارێزگای هەولێرە و کۆمپانیای شیڤرۆنی ئەمەریکی پشکی ٥٠٪ و گەنێڵ ئەنێرجی ٣٠٪ و هەرێم ٢٠٪ ی هەیە.\nکۆمپانیای گەنێڵ ئەنێرجی لە هەریەک لە کێڵگە بەرهەم هێنیەکانی نەوتی هەرێم (تاوکی- فیشخاپور، تەقتەق و سەرتە) پشکی هەیە، هەروەها پشکی هەیە لە کێڵگەکانی قەرەداغ، میران، بنەباوی و بەعشیقە کە لە قۆناغی پێش بەرهەم هێناندان.\nپێش چەند ڕۆژێک و لە بەرواری ٢٣/١١/٢٠٢٠ دا کۆمپانیای گۆڵف کیستۆن ی بەریتانی کە لەکێڵگەی شێخان پشکی ٨٠٪ ی هەیە ڕایگەیاند بیری( ئێس ئێچ ١٢) بەسەرکەوتوویی تەواو بووە، ئێستا بەرهەمی ڕۆژانەی زیاترە لە ٥ هەزار بەرمیل نەوت،\nهەزار بەرمیل نەوتی ڕۆژانە. بەمەش بەرهەمی کێڵگەکە بەڕێژەی ١٥٪ زیادی کردووە. ئێستا بەرهەم گەشتووەتە ٣٩\nتەنها لەم دوو کێڵگەیە لەمانگی تشرینی دووەمەوە زیاد لە ١٠ هەزار بەرمیل بەرهەمی نەوتی هەرێم زیاد دەکات.\nلەلایەکی ترەوە کۆمپانیای گازپرۆمی ڕوسی لەم هەفتەیە دا ڕایگەیاند لەبەرنامەیدایە لە نیوەی یەکەمی ساڵی ئایندەدا لەکێڵگەی سەرقەڵا بیری چوارەم تەواو بکات بەمەش بەرهەمی ئەم کێڵگەیەی بلۆکی گەرمیان بگەیەنێتە ٣٢ هەزار بەرمیل نەوتی ڕۆژانە. لەئێستادا بەرهەمی ئەو سێ بیرەی سەرقەڵا ٢٤ هەزار بەرمیل نەوتە لە ڕۆژێکدا، واتە چاوەڕێ دەکرێت بڕی ٨ هەزار بەرمیل نەوت زیاد بکات. هەروەها کۆمپانیاکە ڕایگەیاند تائێستا بڕی ٣٢ ملیۆن بەرمیل نەوتی لە کێڵگەکەدا بەرهەم هێناوە.\nلەگەڵ ئەوەشدا کۆمپانیاکە پلانی هەیە سود لەو گازە وەربگرێت کەلەگەڵ نەوتەکەدا دێتە دەرەوە جیای بکاتەوە بۆ بەرهەمی هێنانی کارەبا سودی لێ ببینێت لە ڕێگەی بنیادنانی بۆرییەکی گازەوە بەدرێژی ٤٫٥ کیلۆمەتر بیگوازێتەوە و بیگەیەنێت بە یەکەی بەرهەم هێنانی کارەبا و ناوچەکە لێی سودمەند بن.\nئەوەی جێی تێبینییە ساڵی پار لەمانگی نیساندا کۆمپانیاکە ڕایگەیاند کە ئاستی بەرهەمی سەرقەڵا بە ڕێژەی ٢٥٪ زیادی کردووە دوای تەواو بونی بیری ژمارە ٣ و بەرهەمی گەیاندووەتە ٣٥ هەزار بەرمیل نەوت لە ڕۆژێکدا. بەم پێیە بێت لە سەرەتای ئەم ساڵدا کۆمپانیاکە بەرهەمی کەمی کردووە نەک زیاد و ئێستا بەهۆی بیری چوارەمەوە ئاستی بەرهەمی زیاد کردووە. بلۆکی نەوتی گەرمیان کۆمپانیای گازپرۆم ڕێژەی ٤٠٪ و وێستێرن زاگرۆسی کەنەدی ٤٠٪ و هەرێم ٢٠٪ ی پشکی کێڵگە کەیان هەیە. کۆمپانیای گازپرۆم لە کێڵگەی شاکەلیش پشکی ٨٠٪ ی هەیە.\nچاوەڕێ دەکرێت لە ئایندەیەکی نزیکدا کێڵگەی بەعشیقەش کە ئێستا لە قۆناغی پێش بەرهەم و هەڵسەنگاندندایە بکەوێتە قۆناغی بەرهەمی بازرگانی بەمەش بەرهەمی هەرێم ڕێژەیەکی تر زیاد دەکات.\nلە بەعشیقە ئێکسۆن مۆبیل ٣٢٪، دی ئێن ئۆ٣٢٪ ، گەنێڵ ئەنێرجی ١٦٪ و هەرێم ٢٠٪ ی پشکیان هەیە.\nلەبەرئەوەی بەشێوەیەکی بەردەوام ئاستی بەرهەمی هەرێم ڕاناگەیەنرێت لەلایەن وەزارەتی سامانە سروشتییەکان و حکومەتی هەرێمەوە بەدیاری کراوی نازانرێت بەرهەمی رۆژانە چەندە و ئاستی زیادکردنەکە چەندە ؟ چەند لەم بەرهەمە بۆ ناوخۆیە و لەناوخۆدا بۆ چی بەکاردەهێنرێت؟ چەند هەناردە زیاد و کەم دەکات؟ بۆیە ئێمە تەنها بە مەزەندەکراوی لە ژێر رۆشنایی ڕاپۆرتی کۆمپانیا نەوتییەکان بە ٤٥٠ بۆ ٤٧٠ هەزار بەرمیل نەوت لەڕۆژێکدا مەزەندەی دەکەین.\nلە لایەک کۆمپانیا نەوتییەکانی کە لە هەرێم کاردەکەن بەردەوام مژدەی زیادبوونی بەرهەم لە کێڵگە نەوتییەکان ڕادەگەیەنن، کوردستان بە شوێنی دەستخستنی قازانجی زۆر و خێرا پێناسەدەکەن لە ڕاپۆرتەکانیاندا. ئەوە جگە لە باسی بەرهەمی گازو کیڵگە زەبەلاحەکەی کۆرمۆر کە جگە لەوەی بڕێک لە بەرهەمی گازەی کە بۆ ویستگەکانی کارەبا دەڕوات و گەر لە ڕێژەیەک زیاتر بێت دەبێت حکومەت لە کۆمپانیاکەی بکڕێتەوە، هاوڵاتیش کڕیارە وەک هەر کڕیارێکی تر لە کڕینی گازی ماڵان و کۆندێنسێت لە کۆمپانیاکە ( دانا گاز و هاوپشکەکانی بەردەوام باسی قازانجە زەبەلاحەکانیان دەکەن).\nلەلایەکی تریش هەرێم ڕایدەگەیەنێت زۆرترین قەرزی کەوتووەتە سەر، بۆیە هاوڵاتی هەرێم زۆرترین زەرەرمەند بووە لە ئەنجامی ئەو شێوازە مامەڵە خراپەی کە بە بەڕێوە بردنی نەت و داهاتی نەوتەوە کراوە، لە ئەنجامدا کۆمپانیاکان دەوڵەمەنتر دەبن و هاوڵاتی و حکومەتیش هەژارتر . بۆیە دەپرسین ئایا هاوڵاتی دەبێت دڵخۆش بێت بە زیاد بوونی بەرهەمی نەوت یان نا؟


وێنەی تۆپۆگرافی ئاڵمانیا\nئاڵمانیا کەوتوەتە ڕۆژاوا و ناوەندی کیشوەری ئورووپا. ئاڵمانیا لە باکوورەوە لەگەڵ دانمارک، لە ڕۆژهەڵات لەگەڵ پۆڵەندا و کۆماری چیک، لە باشوور لەگەڵ ئوتریش و سویس، لە باشووری ڕۆژاوا لەگەڵ فەڕانسە و لووگزەمبوورگ و لە باکووری ڕۆژاوا لەگەڵ بەلجیکا و هولەند هاوسنوورە. ڕووبەری ئاڵمانیا ٣٥٧،٠٢١ کیلۆمیتری چوارگۆشە کە بریتییە لە ٣٤٩،٢٢٣ ک.م.٤.گ. وشکایی و لە ٧،٧٩٨ ک.م.٤.گ ئاو پێک هاتووە. ئاڵمانیا لە ڕووی پاناییەوە حەوتەمین وڵاتی گەورەیە لە ئورووپا و ٦٢ەمینە لە جیهاندا.\nشوێنە بەرچاوە جوگڕافییەکانی ئاڵمانیا ئەمانەن: زنجیرە چیاکانی ئەڵپ لە باشوور، دەریای باکوور لە باکوور، دەریای بەلتیک لە باکووری ڕۆژهەڵات، دارستانە گەورەکان لە بەشی ناوەندی و باکوور. هەروەها ئاڵمانیا خاوەنی چەندین ڕووباری پڕئاوە وەکوو: ڕاین، دانووب و ئەلبە. ئاڵمانیا خاوەنی هەندێک مەعدەنی ئۆرانیۆم، زووخاڵ، مس، نیکل، خوێ و ئاوە.\nئاڵمانیا خاوەنی کەش و هەوایەکی مەرتووبە. باکووری ئاڵمانیا بە هۆی نزیکی لە دەریاوە هەوایەکی موعتەدلی هەیە، و بە هاوینا هەوا فێنکە و بە زمسانیشدا زۆر هەوا سارد نابێت. لە باکوور زۆر جار هەوا بارانییە و زۆر کەم پێش دێت کە دەمای هەوا لە ٣٠ دەرەجەی سانتیگراد بچێتە سەرترەوە.\nبەشی ڕۆژهەڵاتی ئاڵمانیا خاوەنی هەوایەکی کیشوەرییە(بە فارسی: قارەای) واتە زمسانەکان دەتوانێت زۆر سارد بێت و هەروەها هاوینەکەیشی دەتوانێت زۆر گەرم بێت. وشکەساڵیش زۆرجار پێش دێت ئەویش جاری وایە بۆ ماوەی چەندین ساڵ. لە باشووری ئاڵمانیا واتە دەڤەری زنجیرە چیاکانی ئەڵپ هەوا زۆر ساردە و بۆرانی سەرما زۆر جار ڕوو دەدات.\nبە پێی بەراوەردێکی ساڵی ٢٠٠٨، مووچەی کشت و کاڵ ٣٤%، دارستان ٣٠.١% ، بەرزونزمی ١٣.٤% و زەمینی ژێری شار و خانە ١١.٨% خاکی ئاڵمانیایان داپۆشیوە. لە ئاڵمانیا زۆر چەشن دار، گوڵ، قەوزە و قارچکی جۆراوجۆر دەژین، کە زۆربەیان تایبەت بە بەشی ناوەندی ئورووپان. ئاڵمانیا خاوەنی چەندین پارکی سرووشتی نەتەوەییە.\n^ ی ا https://www.cia.gov/library/publications/the-world-factbook/geos/gm.html\n^ ی ا http://www.germanculture.com.ua/library/facts/bl_climate.htm\nوەرگیراو لە «https://ckb.wikipedia.org/w/index.php?title=جوگرافیای_ئەڵمانیا&oldid=645734»\nدواجار لە ١٩:٢٧ی ٣٠ی تشرینی یەکەمی ٢٠١٩ دەستکاری کراوە


راپۆرتی مانگی هەفتی ٢٠١٧ی کۆمەڵەی مافی مرۆڤی کوردستان\nلە سەر پێشێلكارییەکانی مافی مرۆڤ لە کوردستان.\nڕاپۆرتی پێشێلكاری مافی مرۆڤ له مانگی ژوئیەی ۲۰۱۷ کە بە هەوڵی کۆمەڵەی مافی مرۆڤی کوردستان و بە پشت بەستن بەو ڕاپۆرتانە کە لەلایەن كۆمه‌ڵه‌ی مافی مرۆڤی کوردستان بڵاوکراونەتەوە، کۆبەندی بۆکراوە. شایانی باسەئەم ڕاپۆرتانە، بەهۆی ئیزن نەدانی حکومەتی جمهوری ئیسلامی ئێران بەلێژنەکانی مافی مرۆڤی جیهانی، ڕاپۆرتێکی تەواو نییە وتەنیاوێنەیکی بچوکی لەژێر پێنانی مافی مرۆڤ لەڕۆژهەڵاتی کوردستان پێ نیشان دراوە.\nزیندان و گرتن.\nلە بەڕواری ١\_٥\_١٣٩٦ی هەتاوی بڵاوی کردەوە ، زیندانی سیاسی کەیوان حوسەین پەناهی بە شێوەی کاتی ئازاد کرا . لە هەواڵەکەدا هاتوە کە ئەحمەد و زوبەیر حوسەین پەناهی هەناردەی زیندانی ناوەندی شاری سنە کراون.\nکۆلبەران و مین.\n۱٦ی پوشپەڕی ۱۳۹٦ گەنجێکی ۳۱ ساڵان بە ناوی “ع.ع” لە شەقامی ژاندارمری شاری سنە لە ڕۆژهەڵاتی کوردستان هەوڵی خۆکوژیی داوە .\nنارەزایەتی شارومەندان و هەژاریی.\nدووشەممە ۱۷ی پووشپەڕی ۱۳۹۶ی هەتاوی،کرێکارانی گۆڕەپانی نەوتی “ئازەر ئیلام ” ،هەڵکەوتە لەشاری مێهران لەچوارچێوەی کۆمپانیاگەلی (سەرۆک و کومپانیای گەشەی ئاو وگاز) لەڕێکەوتی یەکی پووشپەڕەوە دەستیان داوەتە مانگرتن.\nنادادپەروەری و ناعەدالەتی.\nسروشت و ژینگە.\nلە درێژەی دەستبەسەرکردنی نوێنەرانی پەرلەمانی هەدەپە بە تایبەتی و سەرکوتی گەلی کورد لە باکوری کوردستان، دیسان پۆلیسی تورکییە پارلەمانتارێکی کوردی دەستبەسەرکرد.\nعایشێ ئاجار باشاران” نوێنەری شاری “ئەلیح”لەپارتی دیمۆکڕاتیکی گەلان(ه.د.پ) لەلایەن پولیسی تورکیاوە دەسبەسەر کرا وئەمە لەکاتێکدایە کەدوو ڕۆژی بەرێ “سەعادەت بجریکی” نوێنەر وپەڕلەمانتاری دیکەی (هەدەپە)ش دەسبەسەر کراوە.\nئاسایشی باشوری کوردستان ڕێگری لەو چالاکییەکانە دەکات بۆ ئازادکردنی عەدنان رەشیدی دەکرێن .\nعەدنان ڕەشیدی چالاکی مافی مرۆڤ لە گرتوخانەی ئاسایشی پێنجوین مانگرتن لە خواردنی ڕاگەیاند.\nسپای تورکیا ئێوەرەی ڕۆژی هەینی ۲۸ی جولای، دۆڵی”پس ئاغا”لەنێزیکی شاری زاخۆ لەباشووری کوردستانی بەبیانووی هەبوونی گەریلاکانی پارتی کرێکارانی کوردستان (پەکەکە) کردە ئامانجی هێرشی تۆپخانەکانی و ٤ کەس لە باشوری کوردستان بریندار بوون.


سەعد ئەلحەدیثی: ئەگەر دەسەڵاتی سیاسی کورد بڕوای بە دیالۆگە، بۆچی ڕیفراندۆمی کرد\nلەگەڵ هەموو ناڕەزاییە نێونەتەوەییەکان و ئەو ناڕەزاییانەی لە هەرێمەکەشدا هەیە کورد لە عێراقدا ئەمڕۆ دووشەممە چوونە سەر سندوقەکانی دەنگدان بۆ ئەو ڕیفراندۆمەی مشتومڕێکی زۆری سیاسی ناوەتەوە.\nدەمڕاستی حکومەتی عێراق دەڵێت، جەخت دەکەنەوە لەوەی ڕیفراندۆم هیچ ڕەواییەکی یاسایی نییە و لەسەر هیچ بنەمایەکی یاسایی نەکراوە، هەر بۆیە تەنانەت دان بە ئەنجامەکانیشیدا نانرێت و هیچ شتێکیش لە ڕەوشی یاسایی وڵاتەکە ناگۆڕدرێت و شێوازی بەڕێوەبردنی ناوچە جێناکۆکەکانیش وەک خۆی دەمێنێتەوە و دەشڵێت حکومەتی عێراق بەردەوام دەبێت لە هەوڵەکانی بۆ دابینکردنی ئاسایش و سەقامگیری لەو ناوچانەدا و ڕێگەش نادرێت هیچ پێشێلکارییەک بەرامبەر پێکهاتەکانی ئەو ناوچانە بکرێن بە هەموو نەتەوە و ئاینە جیاوازەکانەوە.\nسەعد ئەلحەدیثی دەڵێت دیالۆگ لەسەر ئەو بنچینەیەیە کە هەرێم بەشێکە لە عێراق لەبەر ئەوە ناکرێت قسە لەسەر ڕیفراندۆم و ئەنجامەکەیشی بکرێت و عێراق جەخت دەکاتەوە لەوەی هەر دیالۆگێک بکرێت دەبێت لەژێر سایەی دەستوری عێراقدا بێت و دانیش بنرێت بەوەی هەرێمی کوردستان بەشێکە لە عێراق.\nمەسعود بارزانی، سەرۆکی هەرێمی کوردستانی عێراق لە چەند بۆنەیەکی جیاوازدا ڕایگەیاندووە کە مەرج نییە دەسبەجێ پاش ڕیفراندۆم سەربەخۆیی ڕابگەیەندرێت و باسی لەوەش کردووە لە پاش ڕیفراندۆم دانوستاندنەکان لەگەڵ بەغدادا دەست پێدەکەنەوە.\nنێچیرڤان بارزانی، سەرۆکی کابینەی هەشت و جێگری سەرۆکی پارتی دیموکراتی کوردستان، جارێکی تریش دووبارەی کردەوە کە ڕیفراندۆم بۆ دیاریکردنی نەخشەکانی سنور نییە.\nئەلحەدیثی دەڵێت دەکرا دیالۆگی هەمەلایەن بکرابا نەک وەک ئێستا هەموو شتەکان تێکەڵ و پێکەڵ بکرێن.\nدەمڕاستی حکومەتی عێراق خۆی لادا لەوەی وەڵامی ئەو پرسیارە بداتەوە کە سەبارەت بە ئایندەی نوێنەرانی کوردە لە عێراقدا بە سەرۆکی کۆماریشەوە.\nلەسەر بنچینەی وتووێژەکەیدا لەگەڵ فسەعد ئەلحەدیثی، دەمڕاستی حکومەتی عێراق، بەڵێن ساڵح ڕاپۆرتێکی ئامادەکردووە.\nڕاپۆرت لەسەر بنچینەی وتووێژ لەگەڵ دەمڕاستی حکومەتی عێراق


زانیاری لەسەر وتووێژەکانی ڤیەنا بە مەبەستی هەوڵەکان بۆ زیندووکردنەوەی ڕێککەوتنی ناوکی ئێران\nی مانگی چوار ٠٦, ٢٠٢١\nوردەکاری نوێدەربارەیوتووێژە پلان بۆداڕێژراوەکەی ڕۆژی سێشەممە لە ڤیەنا بە مەبەستی هەوڵدان بۆ زیندووکردنەوەی ڕێککەوتنی ناوکی ساڵی 2015 ی ئێران دەرکەوتووە، لە ناویاندا دیاریکردنی شوێنەکانی کە بڕیارە نوێنەرانی زلهێزانی جیهانی کۆبوونەوەی جیاجیا لەگەڵ شاندی ئەمەریکایی و ئێراندا ئەنجام بدەن.\nلە واشنتۆن، نێد پرایس، وتەبێژی وەزارەتی دەرەوەی ئەمەریکا لە لێدوانێکی ڕۆژنامەوانیدا باسی لەوە کرد، کە ڕۆبێرت مالی نوێنەری تایبەتی ئەمەریکا بۆ ئێران، لە وتووێژەکانی ڤیەنا سەرۆکایەتی شاندی ئەمەریکا دەکات کە بەریتانیا، چین، فەرەنسا، ئەڵمانیا و ڕوسیا هەوڵی زیندووکردنەوەی ڕێککەوتنە ئەتۆمیەکەی ئێراندان، بەرجام، دەدەن. ئەو چوار زلهێزە جیهانییەی تر هەوڵ دەدەن ئەمەریکا بگەڕێننەوە نێو ڕێککەوتنەکەی ساڵی 2015 و ئێرانیش بە تەواوەتی وابەستە بکەنەوە بە ڕێککەوتنەکە.\nبە پێی پەیامنێری بەشی فارسی دەنگی ئەمەریکا ئەو دوو شوێنەی کە کۆبونەوەکانی تیادا بەڕێوە دەچێت هۆتێل ئمپریال لە پایتەختی نەمسا و گراند هۆتێل ڤیەنایە.\nیەكێک لە پەیامنێرەکانی بەشی فارسی دەنگی ئەمەریکا لە شارەکە بەوە شوێنی کۆبونەوەکانی دیاری کردووە کە ئەندامانی شاندی ئێرانی لە نێوان ئەو دوو هۆتێلە کە چەند خولەکێک لە یەکترەوە دوورە هاتوچۆ دەکەن وهەروەها چەند کارمەندێکی هۆتێلەکانیش پشتڕاستیان کردۆتەوە.\nئەندامانی شاندی ئێرانی لە گرتە ڤیدیۆکان و وێنەکاندا دەرکەوتوون.\nپرایس گوتی وتووێژەکانیڕۆژی سێشەممە" لە گروپەکانی کار پێکدێت" کە یەکێتی ئەوروپا لەگەڵ ئێران و لایەنەکانی تری ڕێککەوتنەکەJCPOA پێکی دەهێنین . ئەو گوتی ئەجێندی کۆبونەوەکە تیشک دەخاتە سەر " ئەو هەنگاوە ناوکییانەی" کە پێویستە ئێران بینێت بۆ دووبارە پەیوەست بوونەوەی بە ڕێککەوتنەکە و "ئەو سزایانەی" کە پێویستە ئەمەریکا هەڵیانبگرێت تا بگەڕێتەوە نێو ڕێککەوتنەکە.\nپرایس گوتی ئەمەریکا تاوتوێی لابردنی ئەو سزایانە دەکات کە سەرۆکی پێشوو دانۆڵد ترامپ سەپاندنییەوە لە بەرامبەر " سنووردارکردنی هەمیشەیی و دڵنیایی زیاتر" لەسەر بەرنامەی ناوکی ئێران.\nڕۆژی دووشەممە گوتەبێژی وەزارەتی دەرەوەی ئێران سەید خەتیبزادە لە تاران ڕایگەیاند لایەنی ئەوان دەخوازن لە وتووێژەکاندا تیشک بخرێتە سەر ئەو " سزا توندانەی خراونەتە سەر ئێران". ئەو گوتی تاران بەوە قائیل نابێت سزاکان هەنگاو بە هەنگاو هەڵگیرێن.\nپرایس هەوڵی سەبارەت بە چاوەڕوانییەکان لەم وتووێژەی ڤیەنا گوتی ئەمەریکا پێشبینی پێشکەوتنی پێشوەخت و دەستبەجێ ناکات.\nئەو گوتیشی "ئێمە بەتەواوی لەو بڕوایەداین ئەم وتووێژانە قورس دەبن، بەڵام لەو بڕوایەشداین ئەم وتووێژانە لەگەڵ هاوبەشەکانمان و بە پێچەوانەوە، وتووێژی هاوبەشەکانمان لەگەڵ ئێران، هەنگاوێکی تەندروستن بۆ پێشەوە."\nهەروەها خەتیبزادەیش بۆچوونی ئێرانی دووپاتکردەوە کە ڕاستەوخۆ لەگەڵ ئەمەریکا لە وتووێژەکانی ڕۆژی سیشەممەدا کۆنابێتەوە . پرایسش گوتی ئەمەریکا پێشبینی گفتوگۆی ڕاستەوخۆ ناکات لەگەڵ ئێران بەڵام بە کراوەیی دەمێنێتەوە بۆ ئەوان.


سیستەمی ناساندنی ڕووخسار لەموبایلەكانی سۆنی SONY 2019دا\nنەوەی نوێی تەكنۆلۆجیای ڕووخسارناسی ئەمساڵ 2019 دێتە نێو بازاڕەكانی موبایلی زیرەكەوەو مۆبایلی SONYش لەو بارەیەوە قسەی یەكەم دەكات.\nسەرۆكی بەشی سێنسۆرەكانی سۆنی، ساتوشی یوشیهارا(Satoshi Yoshihara) لە چاوپێكەوتنێكدا دەڵێت، لەو جێگاوەی زۆر لەدروستكەرانی موبایل ئاوا تەكنۆلۆجیایەك لەموبایلەكاندا بەكار دێنن، كۆمپانیای سۆنی ڕێژەی بەرهەمهێنانی ئەم سێنسۆرانەی بە دیقەو موەسەفاتی زیاترەوە پەرەپێداوە.\nكامێراكە لەشێوازی هەژماری كاتی پەیوەست بە تیشك و تیشكدانەوەی لێزەرەكان سوود لێ دەبات‌و ئەم سێنسۆرانە ئەگەرچی لە بواری جیاواز بەكار دەهێنرێن، بەڵام باشترین خەسڵەتی ئەو لەوردی و خێرایی سستەمەكەی لە ناساندنی ڕووخساردایە.\nموبایلەكانی ئایفۆنیش لەم جۆرە تەكنۆلۆجیایە لەسستەمی فەیس ئای دەی سوو لێ دەبینن و كۆمپانیانی هواوی و شیاومی ئاوا سستەمێكیان هاوشێوە دروستكردن بۆ كردووە.\nكۆمپانیای SONYهەروەها دەڵێت، لەو شێوازەی كۆتاییەی مۆدێلی نوێی موبایلە زیرەكەكانیدا، ڕەچاوی وردی و ڕێكی و دیقە ڕەچاودەكرێت و بۆ ناساندنی ڕووخسار تا پێنج مەتر لێكدانەوە و هەڵێنجانی ڕووخسار دەكات.\nبەپێی ڕاگەیاندنی سۆنی بەرهەمهێنانی ئەم موبایلە لەهاوینی 2019دا دەستپێدەكات.


ANF | "دەبێت کۆتایی بە داگیرکاریی تورکیا لە عەفرین بهێنرێت"\n"دەبێت کۆتایی بە داگیرکاریی تورکیا لە عەفرین بهێنرێت"\nئەمڕۆ لە پەرلەمانی ئەوروپا ، لە کۆنفرانسێکدا کە دەربارەی داگیرکاریەکانی دەوڵەتی تورکیا لەسەرعەفرین ڕێکخرابوو، جەخت لەوە کرایەوە کە داگیرکاریی دەوڵەتی تورکیا لە عەفرین نایاساییە و دەبێت دەمودەست ئەم داگیرکارییە بە بێ هیچ شەرت ومەرجێک کۆتایی پێبێت.\nپێنجشه‌ممه, 28 Jun 2018, 17:00\nدەربارەی هێرشە داگیرکاریەکانی دەوڵەتی تورکیا بە تایبەتی لەسەرعەفرین، بە گشتیی لەسەر سیاسەتی داگیرکاریی تورکیا و لە بەرامبەردا تێڕوانینی کوردان بۆ چارەسەریی قەیرانەکانی ڕۆژهەڵاتی ناوین، لە پەرلەمانی ئەوروپا کۆنفرانسێک سازکرا.\nلە کۆنفرانسەکەدا یاساناسان و سیاسەتمەداران بەشداریان کرد. بەشداربووان داگیرکاریی دەوڵەتی تورکیایان لەسەر عەفرین تاوتوێ کرد، هاوکات سەرنجیان ڕاکێشایە سەر بارودۆخی عەفرین پیش داگیرکاریەکانی تورکیا و ئەنجامەکانی داگیرکاریەکانیان هەڵسەنگاند. لە کۆنفرانسەکەدا بێدەنگیی وڵاتانی ڕۆژئاوا شەرمەزارکرا و بانگیش لە هێزە نێودەوڵەتیەکان کرا کە بە ئەرک و بەرپرسیارێتیی خۆیان هەڵبستن.\nلەو کۆنفرانسەی پەرلەمانی ئەوروپادا، ئەنجامنامەیەکی ٩ خاڵی پەسەند کرا. بەگوێرەی ئەوەش لایەنە بەشداربووەکانی کۆنفرانس، داگیرکاریەکانی دەوڵەتی تورکیایان لە عەفرین بە 'نایاسایی' لەقەڵەمدا.\nلەو ئەنجامنامەیەدا هاتووە کە ئەو داگیرکاریانەی دەوڵەتی تورکیا لەسەرعەفرین، دژ بەو پێوانە و ئامانجانەیە کە لە نەتەوە یەکگرتووەکاندا، لە پەیوەست بە یاسا نێودەوڵەتیەکاندا واژۆیان لەسەر کراوە. بەو پێیەش داگیرکاریی دەوڵەتی تورکیایان لەسەر عەفرین شەرمەزار کرد.\nبەیاننامەی ئەنجامی کۆنفرانسەکە لە ٩ خاڵ پێکدێت و خاڵەکانیش ئەمانەن:\nیەکەم: هێزەکانی تورکیا و گروپەکانی سەر بەئەوان، دەبێت بە تەواویی و بە بێ دانانی هیچ شەرت و مەرجێک، دەمودەست لە هەرێمەکانی سووریا بکشێنەوە کە داگیریان کردوون.\nدووەم: هەموو ئەو تاوانانەی کە سوپای تورکیا و گروپەکانی سەر بە ئەوان لە عەفرین ئەنجامیان داوە، ڕێگەی لەبەردەم کۆچبەریی و قەیرانی مرۆیدا کردووەتەوە. دەبێت ئەو تاوانانە شەرمەزار بکرێن و لێپرسینەوەیان لەسەر بکرێت.\nسێیەم: ژن، پیاو و منداڵان ڕفێندراون. دەبێت دەستبەجێ و دەمودەست ئەو ڕفێندراوانە ئازاد بکرێن و قەرەبووی ئەو زیانانەش بکرێتەوە کە پێیان گەشتووە.\nچوارەم: دەبێت لێکۆڵینەوە و لێپرسینەوە دەستپێبکرێت لەبارەی ونبوانەوە.\nپێنجەم: دەبێت کۆمسیۆنێکی یاسایی شەفاف و بێ لایەن و سەربەخۆ دروست بکرێت کە لە نوێنەرانی فیدراسیۆنی مافەکانی مرۆڤی سووریا و ڕێکخراوەکانی ژنان و ڕێکخراوە مرۆییەکان لە سووریا پێکبێت. دەبێت ئەو کۆمسیۆنە کاری لێپرسینەوە بێت لەو پێشێلکاریانەی مافەکانی مرۆڤ کە لە ٢٠ ی کانوونی دوویەم/١ی ڕێبەندان ساڵی ٢٠١٨ەوە لە کاتی دەستپێکردنی هێرشی داگیرکردنی عەفرینەوە تا ئێستا ئەنجام دراون. بەرپرسانی ئەو تاوانانەش، لە دادگا هەرێمیەکان و دادگا نێودەوڵەتیەکاندا سزا بدرێن.\nشەشەم: دەبێت ئەو بەڵگەی ئەو تاوانانەی کە هێزەکانی تورکیا و گروپەکانی سەر بە ئەوان لە سەرەتای داگیرکاریەکەی عەفرینەوە تا ئێستا ئەنجامیان داوە ڕادەستی دادگا نێودەوڵەتیەکان بکرێت و لێپرسینەوەیان لەگەڵدا بکرێت. بۆ ئەم کارەش دەبێت هاوکاری لە ڕێکخراوەکانی مافی مرۆڤی سوریا و ڕێخکراوەکانی تری وڵات وەربگیرێت.\nهەفتەم : دەبێت ئەو کەسانەی لە عەفرین کۆچیان کردووە، هەلومەرجی گەڕانەوەیان بۆ بڕەخسێندرێت بۆئەوەی بتوانن بە سەلامەتی بگەڕێنەوە سەر زێد و ماڵی خۆیان.\nهەشتەم: پێویستە هەموو دەزگا و ڕێکخراوە نێودەوڵەتیەکانی پەیوەندیدار، هاوکاریی مرۆیی و ئابووری بگەیەنن بە گەلی عەفرین.\nنۆیەم: دەبێت لە دژی کارە نەژادپەرستیەکانی هێزەکانی تورکیای داگیرکەر، کە بەزۆر کۆچبەرکردنی دانیشتوانەکەی عەفرین و گۆڕینی دیمۆگرافیای ئەو شارەشی تێدایە، شیکاری ئەکادیمی و یاسایی ئەنجام بدرێن و بەڵگەنامەیان لەسەر کۆبکرێتەوە.\nپارلەمانی ئەوروپا: کۆنفرانسێک لە سەر داگیرکاری تورکیا دەستی پێکرد


هەواڵ / ئابوری :: پێش 4 هەفتە  :: 241 جار بینراوە\nبه‌رهه‌مى ئه‌مساڵى هه‌نگوینى هه‌رێمى كوردستان چوار هێنده‌ى ساڵانى رابوردوو زیادیكردووه و له‌مڕۆوه (دووشه‌ممه 16ى ئه‌یلولى 2019) به بڕیارى وه‌زاره‌تى كشتوكاڵ هاورده‌كردنى هه‌نگوین بۆ هه‌رێم قه‌ده‌غه‌كرا.\nئه‌مساڵ به‌رهه‌مى هه‌نگوین له هه‌رێمى كوردستان زیاتر له 500 ته‌ن بووه، له‌كاتێكدا به‌رهه‌مى هه‌نگوینى پارساڵ كه‌متر بووه له 95 ته‌ن، به‌مه‌ش به‌رهه‌مه‌كه بۆ زیاتر له چوار هێنده زیادیكردووه.\nبێگه‌رد تاڵه‌بانى، وه‌زیرى كشتوكاڵ و سه‌رچاوه‌كانی ئاوى هه‌رێم له لێداونێكى رۆژنامه‌وانیدا له هه‌ولێر رایگه‌یاند: به‌هۆى زیادبوونى به‌رهه‌مى ئه‌مساڵى هه‌نگوین، بڕیاریانداوه له‌مڕۆوه هاورده‌كردنى هه‌نگوین بۆ هه‌رێم قه‌ده‌غه بكرێت.\nوتیشى: "هه‌ركاتێك هه‌ست بكه‌ن، به‌رهه‌مى ناوخۆ به‌شی پێویستی بازاڕه‌كان ده‌كات، ئه‌وا رێگه‌نادرێت به‌رهه‌مى هاوشێوه له وڵاتانه‌وه هاورده‌ى هه‌رێم بكرێت، ئه‌مه‌ش بۆ په‌ره‌پێدانى به‌رهه‌مى ناوخۆییه".\nبه‌پێى راپۆرتێكى تۆڕى هه‌نگه‌وانانى هه‌رێم، ئه‌مساڵ زیاتر له 23 هه‌زار هەنگەوان سەرقاڵى به‌خێوكردنى زیاتر له 80 هه‌زار پوره‌هه‌نگ بوون، به‌مه‌ش ئەمساڵ زیاتر له دوو هه‌زار هەنگه‌وان زیادیكردووه.\nله‌سه‌ره‌تاى ئه‌م مانگه وه‌زاره‌تى كشتوكاڵى هه‌رێم بڕیاریدا هاورده‌كردنى ته‌ماته و هه‌نار قه‌ده‌غه بكات.\n"ھاووڵاتیان دەتوانن کاڵای تورکی بایکۆت بکەن"


مێژوی ئەمڕۆ Jan 5, 2020\n- لە رۆژى 5/1/1846 رودلف ئوکن (Rudolf Eucken)، فه‌یله‌سوفی ئه‌ڵمانی لە شارى ئەورچ لە دایکبووە، لە رۆژى 15/9/1926 لە تەمەنى (80) ساڵى لە شارى یینا لە ئەڵمانیا کۆچى دوایى کردووە، لە ساڵى 1908 خه‌ڵاتی نۆبڵی ئه‌ده‌بی وەرگرتووە.\n- لە رۆژى 5/1/1927 تاهیر شەریعە، دەرهێنەرى سینەماى فەڕەنسى لە شارى سیادە لە دایکبووە، لە رۆژى 4/11/2010 لە تەمەنى (83) ساڵى لە شارى زەهرا کۆچى دوایى کردووە.\n- لە رۆژى 5/1/1931 رۆبه‌رت دوفال، ئه‌کته‌ر و دەرهێنەری ئه‌مریکی لە شارى سان دیگۆ لە ویلایەتى کالیفۆرنیا لە دایکبووە.\n- لە رۆژى 5/1/1931 خوان گویتیسۆلۆ (Juan Goytisolo)، رۆماننوسى ئیسپانى لە شارى بەرشەلۆنە لە دایکبووە، لە رۆژى 4/6/2017 لە تەمەنى (86) ساڵى لە شارى مەراکش لە مەغریب کۆچى دوایى کردووە.\n- لە رۆژى 5/1/1932 ئیمبۆتۆ ئیکۆ (Umberto Eco)، نووسەر و بیرمەند و رەخنەگری ناوداری ئیتاڵی لە شارى ئەلساندریا لە دایکبووە، لە رۆژى 19/2/2016 لە تەمەنى (84) ساڵى لە شارى میلان لە ئیتاڵیا بە نەخۆشى شێرپەنجى پەنکریاس کۆچى دوایى کرد، نووسەری رۆمانی بەناوبانگی (ناوی گوڵی سوور)ە، کە زیاتر بەم رۆمانە ناسراوە و هاوکات کراوەتە فیلمێکی سینەمایی و یەکێک لە ناوە دیار و خاوەن پێگەکانی بواری ئەدەب و رەخنەگری جیهانییە، ئەو کاتەى کۆچى دوایى کرد، سەرۆک وەزیرانی ئیتالیا لە پەیامێکدا سەرەخۆشی کردووە و هاوکات ئیکۆی وەک فەیلەسووفێکی بەرجەستەی جیهانی ناساندووە.جیا لە نووسینی پێنج رۆمان لە بوارەکانی فکر، فەلسەفە و رەخنەی ئەدەبیدا (40) کتێبی دیکەى نووسیوە.هەموو رۆمانەکانی بۆ بەشێکی زۆر لە زمانە زیندووەکانی دونیا وەرگێڕدراوە و کتێبی (ئیمان و بێ ئیمانی)ش کراوەتە کوردی.\n- لە رۆژى 5/1/1961 بیرم تونسی، شاعیری میسری لە تەمەنى (67) ساڵى لە شارى قاهیرە کۆچى دوایى کردووە، لە رۆژى 23/3/1893 لە شارى ئەسکەندەریە لە دایکبووە.\n- لە رۆژى 5/1/1996 ماکس بالدری، ئه‌کته‌ری ئینگلیزی لە شارى ریدهیلى ناوچەى سرى بەریتانیا لە دایکبووە، لە ساڵى 2005 بەشدارى لەکارى هونەریدا کردووە.\n- لە رۆژى 5/1/2007 سوعاد نەسر، ژنه ئه‌کته‌ری میسری لە تەمەنى (53) ساڵى لە شارى قاهیرە کۆچى دوایى کردووە، لە رۆژى 12/3/1953 لە شارى قاهیرە لە ساڵى 1973 تاکو ساڵى 2005 بەشدارى لەکارى هونەریدا کردووە.


چاوپێکەوتن: ڕۆژنامەنوسان و ڕەخنەگرانی سەر تۆڕەکانی ئینتەرنێت لە عێراقدا هەڕەشەیان لێدەکرێ و هەراسان دەکرێن | Human Rights Watch\nچاوپێکەوتن: ڕۆژنامەنوسان و ڕەخنەگرانی سەر تۆڕەکانی ئینتەرنێت لە عێراقدا هەڕەشەیان لێدەکرێ و هەراسان دەکرێن\nحکومەتی نوێ هیوایەک بۆ گۆڕانکاری لەکاتێکدا دەسەڵاتداران سەرکوتی چالاکوانان دەکەن\nلەگەڵ کۆتایی هاتنی دەیەیەک لە جەنگ و داگیرکاری، عێراقیەکان ڕووبەڕوی سەردەمێکی نوێ دەبنەوە. شەپۆلێکی بەرفراوانی خۆپیشاندان لەسەرتاسەری ووڵات بۆ کۆتایی هێنان بە گەندەڵی و ڕێزگرتن لە مافەکانی مرۆڤ بووە هۆی ڕووخانی حکومەت لەساڵی ٢٠١٩. ئێستا کە سەرۆک وەزیرانێکی نوێ دەستبەکاربوەو ڕاستەوخۆ باس لە نیگەرانیەکانی زۆرێک لە خۆپیشاندەران دەکات، هیوا هەیە کە ڕەنگە حکومەت هەوڵی چارەسەری هەندێک لەم کێشانە بدات. بەڵام لەکاتێکدا دەرگا لەسەر گفتوگۆیەکی لەم جۆرە دەکرێتەوە، ڕوون نیە کە ئایا حکومەتی نوێ لە توانایدا هەیە چارەسەری ئەو هەڵمەتە بەردەوامەی لەلایەن زۆرێک لە دەسەڵاتدارانەوە دەکرێ بۆ بێدەنگ کردنی ڕەخنەگران و ئەنجامدانی تووندوتیژی و هەراسانکردنی ڕۆژنامەنوسان و گرتنەبەری ڕێکاری یاسای لەدژی خەڵکانێک تەنها لەبەرەوەی دەنگی ناڕەزای دەردەبڕن. پۆڵ ئەفیۆرۆ لەگەڵ توێژەری باڵا بەڵقیس وویڵی قسە دەکات دەکات سەبارەت بە ڕاپۆرتە نوێیەکەی لەسەر هەڕەشە بۆ سەر ئازادی ڕادەربڕین لە عێراق و مانای گرنگی ئەم ساتەی ئێستا بۆ ووڵات.\nچ جیاوازییەک دەبینی لەسەر ئەم ساتەی ئێستای عێراق؟\nلە تشرینی یەکەمی ساڵی ٢٠١٩ شەپۆلێکی گەورەی ناڕەزایی ووڵاتی گرتەوە کە تێیدا بە ملیۆنان خەڵک ڕژانە سەر شەقامەکان. گەنجەکانی باشوورو ناوەڕاستی ووڵات شانبەشانی یەکدی بەبێ ڕەچاکردنی جیاوازی تایفی داوای مافە سەرەتاییەکانی مرۆڤیان بۆ هەموو عێراقیەکان کرد بەبێ ڕەچاوکردنی جیاوازی ڕەگەزو زمان و بیروباوەڕ. داواکاریەکانیان و شەپۆلی خۆپیشاندانەکان سەرۆک وەزیران عادل عەبدول مەهدیان ناچار بە دەست لەکارکێشانەوە کرد لە تشرینی دووەم ئەوەش بووە یەکەمین خۆپیشاندانی جەماوەری لە عێراق کە ببێتە هۆی گۆڕانکاری لە دەسەڵاتدا.\nلە مانگی مایس، سەرۆک وەزیرانی نوێ مستەفا الکازمی دەسەڵاتی گرتە دەست. الکازیمی کە پێشتر ڕۆژنامەنوس بووە لەسەردەمی دەسەڵاتی سەدام حوسەیندا ناچار بووە لە دەرەوەی ووڵات بژی. کاتێک دەگەڕێتەوە بۆ عێراق، دەبێتە سەرۆکی دەزگای هەواڵگری نیشتمانی عێراق. لەوکاتەوەی بووەتە سەرۆک وەزیرانی عێراق، بە ئاشکرا باسی لە چارەسەرکردنی هەندێک لە کێشە زۆر قورس و هەستیارەکانی مافی مرۆڤ لە عێراق کردووە کە ئەمەش جێگەی خۆشحاڵیە. بۆیە لەگەڵ هاتنی ئەم سەرکردایەتیە نوێیە، هەلێک هەیە بۆ جێبەجێکردنی یەکێک لە گرنگترین داواکاریەکانی خۆپیشاندەران کە ئەویش تێکەڵ بوونەوەی دەسەڵاتە لەگەڵ خەڵک.\nهەروەها ئەمە یەکەم جاریشە لەدوای ساڵی ٢٠٠٣وە کە تووندوتیژی لە ووڵاتدا ئەوەندە کەمیکردووە تا ئەو ئاستەی کە عێراقیەکان دەست بکەن بە گفتوگۆکردن لەسەر بابەتێک کە پەیوەندی بە جەنگەوە نیە. چەندین ساڵ ووڵات بە جەنگ و توندوتیژیدا ڕۆیشتوە هەر لە جەنگی داگیرکاری ئەمریکاوە هەتا شەڕی ناوخۆو سەرهەڵدانی دەوڵەتی ئیسلامی ناسراو بە داعش. لە پاش ئەم هەموو ساڵەو ئێستا عێراقیەکان دەتوانن داوا لە سیاسیەکان بکەن هەوڵی چارەسەرکردنی ئەو کێشانە بدەن کە کاریگەری لەسەر مافەکانیان هەیە بەڵام نەک لە ڕوانگەی ئاسایشی نەتەوەییەوە.\nبەڵام لەگەڵ ئەمەشدا شتێکی تر لە ووڵاتدا دەگوزەرێ. ڕاپۆرتەکەت چۆن باسی ئەمە دەکات؟\nلە پاش ڕوخانی ڕژێمی سەدام حوسەین لەساڵی ٢٠٠٣، ئەوانەی لەلایەن ئەم ڕژێمەوە سەرکوتکران هەوڵی کرانەوەی ووڵاتیان داوە لەڕووی هەڵبژاردن و ئازادی ڕادەربڕینەوە. بەڵام لە دەیەی ڕابردوودا، شتەکان ئاراستەیەکی پێچەوانەیان وەگرت. دەسەڵاتداران مامەڵەیان لەگەڵ ڕەخنەگران تەنها لەڕێگەی توندوتیژییەوە نەبووە وەک بینیمان لەکاتی لێدان و کوشتنی خۆپیشاندەران، بەڵکو لە ڕێگەی چەند هەڵمەتێکەوە لە بەکارهێنانی یاساکان لە گرتنەبەری ڕێکاری یاسای لەدژی ئەو دەربڕینانەی حەزیان پێی نیە و هەوڵی تۆقاندنی خەڵکیان داوە لە پێناو بێدەنگ کردنیان.\nلەم هەڵمەتەدا کێ کراوەتە ئامانج و بۆچی؟\nلە هەرێمی کوردستان لە باکوور وەک ناوچەکانی ژێر دەسەڵاتی بەغداد، هیچ پارەیەک بۆ میدیای سەربەخۆ نیە بۆیە زۆرێک لە دەزگاکانی میدیا لەلایەن یەکێک لە دوو پارتە دەسەڵاتدارە کوردیەکەوە یان گرووپی بچوکترەوە پشتگیری دارایی دەکرێن. ئە ڕۆژنامەنوسانەی کە کار بۆ میدیای یەکێک لەم پارتانە دەکەن زۆر جار دەنێردرێن بۆ ڕوماڵکردنی ئەو خۆپیشاندانانەی کە لەلایەن پارتەکەیەوە کارئاسانی بۆ سەرهەڵدانی کراوە لەو ناوچانەی لەژێر کۆنترۆڵی پارتەکەی تردایەو هەندێک جار لەلایەن هێزە ئەمنیەکانی کوردەوە دەستگیر دەکرێن و لێیان دەدرێ یان تەنانەت دەشکوژرێن. هەروەها گرنتەبەری ڕێکاری یاسایی لە دژی ڕۆژنامەنوسان لە کوردستان بەپێی ئینتیمای حزبی ئەنجام دەدرێت.\nبەڵام ئەمە لەسەرتاسەری ووڵاتدا ڕودەدات هەروەها لە بەغدادو ناوچەکانی باشور. دەسەڵاتداران یاساو بڕگەی ناڕوون بەکاردەهێنن بۆ کردنە ئامانجی ڕۆژنامەنوسان و چالاکوانان و هەرکەسێک کە لە تۆڕە کۆمەڵایەتیەکاندا شتێکی ڕەخنەئامێز بنوسێ بەوانەشەوە کە لەسەر لاپەڕەی فەیسبوکی خۆیان شت دەنوسن. نابێت ئەمە نایاسایی و قەدەغە بێت.\nلە بەغداد، یاسای سزادانی عێراقی چەندین بڕگەی هەیە کە بەشێوەیەکی بەرفراون مامەڵە لەگەڵ ناوزڕاندن دەکات. بۆ نمونە ڕەنگە ڕوبەڕوی ڕێکاری یاسایی بکرێیتەوە ئەگەر شتێک بڵێی بە ''ئیهانە'' لەقەڵەم بدرێت بۆ سەر ووڵاتێکی عەرەبی یان دەسەڵاتدارێکی حکومی. بەڵام هیچ پێناسەیەکی ڕوون لە یاساکاندا نیە لەسەر ئەوەی چی بە ''ئیهانە'' لەقەڵەم دەدرێ بۆیە ئەم بڕگانە زۆر ناڕوون و ناشەفافن. چەند بڕگەیەکی تر باس لە هاندان دەکەن و دەسەڵاتداران بەکاریان دەهێنن لە دژی ئەو کەسانەی کە بە ووتەی ئەوان شتێکیان لە سەر تۆڕی ئینتەرنێت بڵاوکردۆتەوە کە ڕەنگە هانی کەسێک بدات بۆ ئەنجامدانی تاوانێک یان هەڕەشە بێت بۆ سەر ئاسایشی نەتەوەیی. بەڵام هیچ ستاندەرێک نیە لەسەر ئەوەی بە کردارەکی مانای ئەمە چیە.\nسەرەڕایی دەستگیرکردنیان، زۆرێک لەم کەسانە نامەی هەڕەشەئامێزیان پێدەگات لەڕێگەی تەلەفۆنەکانیانەوە وەک ''سەرەی تۆش دێت. دەتکوژین ئەگەر بەردەوام لەسەر ئەم [کێشەیە] بنووسی.'' هەروەها کێشەیەکی سیستماتیکی لە عێراق هەیە ئەویش ئەوەیە ئەو کەسانەی هەڕەشەیان لێدەکرێ ئەگەر داواکاری لە پۆلیس پێشکەش بکەن، پۆلیس هیچ شتێک ناکات پارێزگاریان لێبکات.\nئەگەر کەسێک لە دادگا تاوانبار کرا بە یەکێک لەم بڕگە ناڕوون و ناشەفافانە، سزاکەی چەند دەبێت؟\nئەوە پشت دەبەستێ بەو بڕگەیەی کە کەسەکەی پێ تۆمەتبار کراوە، دەکرێت ڕوبەڕوی سزای هەتا ١٠ ساڵ زیندانیکردن یان غەرامەی ٨٠٠ دۆلار ببنەوە یان هەردوکیان. هەروەها هەندێکیان دەڵێن هێزە ئەمنیەکان لەکاتی لێکۆڵینەوەدا لێیان دەدەن. بەڵام ئەوەی جێی باسە چەند کەیسێکی زۆر کەممان بە دۆکیومێنت کردووە کە تێیدا کەسێک ناچار بکرێت بە چوونە زیندان بۆ بەسەربردنی سزای زیندانیەکەی. ئاشکرایە کە دەسەڵاتداران بە نیازی ئەوە نین کە زیندانەکان پڕ بکەن لەم کەسانە. هەست دەکەم مەبەست لەم گرتنەبەری ڕێکارە یاساییانە زیاتر بۆ تۆقاندنی خەڵک بێت تا لە داهاتوودا ئەگەر وویستیان پۆستێکی ڕەخنە ئامێز لە فەیسبووک بڵاوبکەنەوە لە دژی حکومەت، نەیکەن. بۆ هەراسان کردن و بێدەنگ کردنیانە.\nلەکاتی توێژینەوەکەتدا، هیچ کەیسێک هەبوو کە سەرەنجی تۆی ڕاکێشا بێت؟\nپیاوێک بوو بەناوی هەیسەم سولەیمان کە تەمەنی ٤٨ ساڵەو یەکێکە لە ڕێکخەرانی خۆپیشاندانەکان لە نزیک بەغداد دەژی و هەوڵی بنبڕکردنی گەندەڵی لە عێراق دەدات. لە سەرەتای مانگی نیسان، پاش ئەوەی دەبیستێ کە فەرمانگەیەکی ناوخۆی تەندروستی ڕەنگە هەستابێ بە کۆکردنەوەی قازانجێکی زۆر لە زیادەڕەوی لە نرخی دەمامکی کاغەز لە ناوەڕاستی بڵاوبونەوەی پەتای کرۆنا، تۆمەتەکە لە فەیسبووک بڵاودەکاتەوەو داوا لە دەسەڵاتداران دەکات کە لێکۆڵینەوە لەو بارەیەوە ئەنجام بدەن. بۆ ڕۆژی داهاتوو، ئەفسەرانی سەر بە وەزارەتی ناوخۆ دێنە ماڵەکەیی و ئاگاداریەکی بۆ جێدێڵن لەسەر ئەوەی چیتر لە سەر گەندەڵی شت نەنوسێ. پاش چەند ڕۆژێکی کەم، چوار پیاو بە جلوبەرگی مەدەنیەوە دەستگیری دەکەن و ده‌یبه‌نه بنکەی هەواڵگری و لەوێ لێی دەدەن و ناچاری دەکەن بە واژووکردنی دۆکیومێنتێک کە تێیدا نووسراوە خۆپیشاندانەکانی ساڵی ٢٠١٩ لەلایەن وویلاتەتە یەکگرتووەکانی ئەمریکاوە پشتگیری دارایی کراوە. پاشان بە تۆمەتی ''هەڕەشە لەسەر سەلامەتی گشتی'' بەپێی یاسای سزادان لە بە ئەنقەست بڵاوکردنەوەی زانیاری هەڵە تاوانباری دەکەن.\nژنێک بە ناوی ئەمەل (کە ئەمە ناوی ڕاستەقینەی نیە) کە بۆ ماوەی چەندین ساڵ لە بەسرە لە دژی گەندەڵی خۆپیشاندانی کردووەو بە ئاشکرا لە سەر تۆڕەکانی ئینتەرنێت ڕەخنە لە چەند پارتێکی سیاسی دەگرێت و گرتەی ڤیدیۆیی خۆی بڵاو دەکاتەوە لەکاتی خۆپیشاندانەکانی باشووری عێراق لە ساڵی ٢٠١٨. لە دەوروبەری ئەو کاتەداو شەوێکیان لەکاتێکدا لە ماڵەوە دەبێت، دەبینێ سێ پیاوی دەمامکدار تەقە لە ماڵەکەی دەکەن. لەگەڵ منداڵەکانی لە شارەکە هەڵدێ بەڵام لە پاش سێ هەفتە دەگەڕێتەوە. پاش چەند ڕۆژێکی کەم لە گەڕانەوەی، پیاوێکی چەکدار دێتە ماڵەکەیی و هەڕەشەی لێدەکات و دەڵێ ئەگەر لەگەڵ خێزانەکەی شار جێنەهێڵن هەموویان دەکوژرێن. لەوکاتەوە لە ووڵات هەڵهاتووە.\nچ هیوایەک هەیە ئەم حکومەتە نوێیە پێشکەشی بکات بۆ چارەسەرکردنی ئەم کێشانە؟\nیەکەم شت کە دەبێت حکومەت بیکات ئەویش چاکسازی کردنە لە یاساکاندا و گۆڕانکاریکردنە لە یاسای سزادان و ئە یاسایانەی تر کە کێشەی زۆریان هەیە لە پێناو سنوردارکردنی دەرەنجامەکانی خراپ بەکارهێنانی بڕگە ناڕوون و ناشەفافەکانیان. دەبێت هێزە ئەمنیەکان لێکۆڵینەوە لە هەڕەشەو تووندوتیژیەکان لە دژی ڕۆژنامەنوسان و چالاکوانان و ئەو کەسانەی لەسەر تۆڕە کۆمەڵایەتیەکان ڕەخنە دەگرن بکەن.\nبەڵام دەبێت سەرۆک وەزیران کە خۆی هێزو کاریگەری خۆپیشاندانەکانی ووڵاتی بینیوە پەیامێک بنێرێ بۆ هەموو پێکهاتەو دامودەزگاکانی حکومەت و پێیان ڕابگەیەنێت کە چیتر ناتوانێ لەو کەسانەی قبوڵ بکات کە دەسەڵات و پێگەو پلەیان بەکاردەهێنن بۆ تۆڵەکردنەوە لەو کەسانەی کە شتێک دەڵێن بە دڵی ئەوان نیەو سزایان بدات. ڕەنگە بۆ یەکەم جار لە مێژووی عێراقدا ئەنجامدانی شتێکی لەم جۆرە مەحاڵ نەبێت.


من کچێکم شوکردنم نزیکە بۆیە داواتان لێ دەکەم ئامۆژگاریم بکەن چۆن ژیانی تازەم دەس پێ بکەم بەو شێوازەی کەخوا لێی ڕازیە؟: ماڵپەڕی وەڵامەکان\nژنهێنان و خێزانمن کچێکم شوکردنم نزیکە بۆیە داواتان لێ دەکەم ئامۆژگاریم بکەن چۆن ژیانی تازەم دەس پێ بکەم بەو شێوازەی کەخوا لێی ڕازیە؟\nمن کچێکم شوکردنم نزیکە بۆیە داواتان لێ دەکەم ئامۆژگاریم بکەن چۆن ژیانی تازەم دەس پێ بکەم بەو شێوازەی کەخوا لێی ڕازیە؟\nداوامان وایە لەخوای پەروەردگار موفەقتان بکات ، و زواج کردنت بۆ بەجێ بێنێ بەو شێوەیەیی خۆی پێی خۆشە ولێی ڕازیە .\nدواتر ئامۆژگاریم بۆت ئەوەیە :\nیەکەم : تەقوای خوا بکەیت لەنهێنی وئاشکرادا ، وبەشێوازێک کار بکەیت کە خودا پێی خۆشە ، بەجێ بەجێ کردنی فەرمانەکانی ، ودوور کەوتەنەوە لەو شتانەی کەخودا ڕقی لێ یەتی ، وبەجوانی ڕوو بکە خودا ، وپشتی پێ ببەستە وتەنها تەوکولت لەسەر ئەو بێت .\nدووەم : ڕەزامەندی مێردەکەت لەبەر چاو بگرە ؛ چونکە ئەوەش جۆرێکە لەڕازی کردنی خودا ، هەروەک الإمام أحمد (18524) لە ( الْحُصَيْنِ بْنِ مِحْصَنٍ)ەوە گێڕاویەتیەوە کە پورێکی هات بۆلای پێغەمبەر صَلَّى اللَّهُ عَلَيْهِ وَسَلَّمَ بۆ پێویستیەکی ، جا پێویستیەکەی جێ بەجێ کرد و پێغەمبەر صَلَّى اللَّهُ عَلَيْهِ وَسَلَّمَ پێی فەرموو : (أَذَاتُ زَوْجٍ أَنْتِ ؟ قَالَتْ : نَعَمْ . قَالَ : كَيْفَ أَنْتِ لَهُ ؟ قَالَتْ : مَا آلُوهُ إِلَّا مَا عَجَزْتُ عَنْهُ . قَالَ : فَانْظُرِي أَيْنَ أَنْتِ مِنْهُ ، فَإِنَّمَا هُوَ جَنَّتُكِ وَنَارُكِ) حسنه الألباني في "صحيح الجامع" (1509) .\nواتە : ئایا تۆ مێردت هەیە ؟\nفەرمووی : تۆ چۆنی لەگەڵی ؟\nگوتی : بەگوێی دەکەم وپێویستیەکانی بەجێ دێنم مەگەر لەتوانام دا نەبێت .\nفەرمووی : بڕوانە تۆ بزانم چۆنی لەگەڵی ، بەتەئکید مێردەکەت بەهەشت ودۆزەخی تۆیە .\nجا سەرەتای ژیانت لەگەڵ مێردەکەتدا بەگوێڕایەڵی کردنی دەس پێ بکە ، وپێویستیەکانی بۆ جێ بەجێ بکە تەنها کاتێ نەبێ کەفەرمانت پێ بکات بەخراپەو سەرپێچی خوای تەعالی .\nوەبا یارمەتی دانی یەکتر لەسەر گوێڕایەڵی خودا یەکێک بێت لەئامانجەکانی زەواج .\nئەبو هوڕەیڕە رضي الله عنه دەڵێت : پێغەمبەری خوا صَلَّى اللَّهُ عَلَيْهِ وَسَلَّمَ فەرمووی : (رَحِمَ اللَّهُ رَجُلًا قَامَ مِنْ اللَّيْلِ فَصَلَّى وَأَيْقَظَ امْرَأَتَهُ فَإِنْ أَبَتْ نَضَحَ فِي وَجْهِهَا الْمَاءَ ، رَحِمَ اللَّهُ امْرَأَةً قَامَتْ مِنْ اللَّيْلِ فَصَلَّتْ وَأَيْقَظَتْ زَوْجَهَا فَإِنْ أَبَى نَضَحَتْ فِي وَجْهِهِ الْمَاءَ) رواه أبو داود (1308) وصححه الألباني في "صحيح أبي داود" .\nواتە : ڕەحمەتی خوا لەو پیاوەی لەشەودا هەڵدەستێت ونوێژ دەکات وخێزانەکەی بەخەبەر دەکاتەوە ، خۆ ئەگەر هەڵنەستا ئەوا دەم وچاوی ئاو پرژێن دەکات ، ڕەحمەتی خوا لەو ئافرەتەی کە لەشەودا هەڵدەسێت ونوێژ دەکات و مێردەکەی بەخەبەر دەکاتەوە ، خۆ ئەگەر هەڵنەسا ئەوا دەم وچاوی ئاو پرژێن دەکات .\nسێیەم : پاشان گرنگی بەجوانی وجل وبەرگت بدە ، وبا بەردەوام لەبەر چاوی بەجوانترین شێوە دەرکەویت ، ونابێ هیچ کات زەردە خەنە لەسەر لێوت ببڕێت لەبەرانبەر مێردەکەتدا .\nچوارەم : وەهەروەها زۆر گرنگی بەپاک وخاوێنی خۆت وماڵەکەت بدە ، با ماڵەکەت پاک و ڕێک بێت وهەردەم بۆنی خۆشی لێ بێت .\nپێنجەم : وەهەروەها زۆر گرنگی بدە بەدروست کردنی جۆرەها خواردن کەوای لێ بکات سەرنجی ڕابکێشێت ؛ چونکە زۆر جار کەپیاو لەکار دەگەڕێتەوە پێی خۆشە لەماڵەکەیدا خۆشی وئارامی ببینێت ، حەتمەن ئەمەش تەنها بەڕێک خستنی ماڵ و دروست کردنی خواردنی خۆش و بوونی زەردە خەنە لەسەر لێوی خێزان و جوان پێش وازی کردن بەدەس دێت .\nشەشەم : گەر ڕۆژێک بینیت توڕەیە ، ئەوا پەلە بکە لەڕازی کردنیدا ، هەرچەندە تۆ وا ببینین کە هەڵەت نەکردووە ، ئا بەمانە تۆ دەبیتە ئافرەتێک کەشیاوی بەهەشت دەبیت وبەدەستی دێنیت .\nحەوتەم : پاشان تەماشاکە بزانم چ شتێکی پێخۆشه پێویستە ئەنجامی بدەیت ، وڕقی لەچ شتێک بوو ئەوا تۆ لێی دوور کەوەرەوە ، حەتمەن ئەمەش بەگوێرەی شەرع ودینی خودا ، نەک لەسەرپێچی خوادا تۆ بەگوێی بکەیت !\nهەشتەم : وە زۆر دەمە دەمە وموناقەشەی لەگەڵ مەکە ، چونکە ئەنجامی باش نابێت .\nنۆیەم : هەرکات بینیت تاوانێکی ئەنجام دەدا بەقسەی خۆش ئینکاری بکە و خواى بیر بخەرەوە .\nدەیەم : خۆ ئەگەر توشی ناخۆشیەک بوویت لەلایەن ئەوەوە ئەوا ئارام بگرە ، وپەلە مەکە لەشکایەت کردن بۆ لای کەس وکارت ، چونکە ئەو کارە دەبێتە هۆی گەورە کردنی کێشەو توڕە بوونی مێرد .\nیانزەیەم : وەگرنگی بە باوک ودایک وخوشەکەکانی بدە ، چونکە ئەوا کارێکی چاکە ودەبێتە هۆی نزیک بوونەوەی ئافرەت لەمێردەکەیەوە و وا دەکات خۆشی بوێت .\nوە بەم فەرموودەیەیی پێغەمبەر صَلَّى اللَّهُ عَلَيْهِ وَسَلَّمَ کۆتای پێ دێنین : (إِذَا صَلَّتْ الْمَرْأَةُ خَمْسَهَا ، وَصَامَتْ شَهْرَهَا ، وَحَفِظَتْ فَرْجَهَا ، وَأَطَاعَتْ زَوْجَهَا ، قِيلَ لَهَا : ادْخُلِي الْجَنَّةَ مِنْ أَيِّ أَبْوَابِ الْجَنَّةِ شِئْتِ) رواه الإمام أحمد (1664) من حديث عبد الرحمن بن عوف رضي الله عنه ، وصححه الألباني في "صحيح الجامع" (660) .\nواتە : کاتێ ئافرەت پێنج نوێژەکەی بکات ، ومانگی ڕەمەزان بەڕۆژوو بێت ، وداوێنی بپارێزێت ، وگوێڕایەڵی مێردەکەی بکات ، ئەوا پێی دەوترێت : بچۆ بەهەشتەوە لەهەر دەرگایەوە پێت خۆشە بچۆ ژووەرەوە .\nونسأل الله تعالى أن يبارك لكما ويجمع بينكما على خير\nزەرەرو زیانەکانی زێدەڕۆیی کردن لەمارەیی دا لەکاتى کچ بەشودان ئەو ئافرەتانەى کە حەرامە و دروست نیە مارە بکرێن کامانەن؟ ئایا ده‌بێت كه‌سێك نه‌یه‌وێت ژن بهێنێت بۆ هه‌ر مه‌به‌ستێك بێت؟ چ ئافرەتێک حەرامە مارە بکرێ؟ خێزانەكەم بەرنامە و مەنهەجى (سەلەف)ى پێ قەبوڵ نیە چى لەگەڵدا بكەم ؟\nسەردان: ٣,٣٠٣ بەش: ژنهێنان و خێزان\nپرسیاری دواترئایا کاتێ ئافرەت لەسوڕی مانگانەکەی تەواو دەبێت خۆی دەشوات ئایا دەبێ جلەکانیشی بگۆڕێ؟پرسیاری پێشترڕونكردنەوەیەكمان دەوێ سەبارەت به مەرجی پاداشتدانەوە ( الشرط الجزائي ) لە گرێبەندی كڕین و فرۆشتدا بەگشتی


وەزارەتی پلاندانان نوێترین ئاماری دانیشتوانی عێراقی بڵاوکردەوە\n5372 جار خوێندراوەتەوە\nوەزارەتی پالاندانانی عێراق رایگەیاند، ژمارەی دانیشتوان گەیشتووەتە ٤١ ملیۆن و ١٥٠ هەزار هاوڵاتی و لەو ژمارەیەش ٥٠.٥٪ رەگەزی نێر و ٤٩.٥٪ رەگەزی مێن.\nئەمڕۆ هەینی، عەبدو زەهرە هەنداوی وتەبێژی فەرمی وەزارەتی پلاندانانی عێراق بە ئاژانسی فەرمی هەواڵی عێراقی راگەیاند، بەگوێرەی کۆتا خەمڵاندنەکانیان ژمارەی دانیشتوان گەیشتووەتە ٤١ ملیۆن و ١٥٠ هەزار کەس.\nئاماژەی بەوەشدا، لەو رێژەیەش ٥٠.٥٪ رەگەزی نێر و ٤٩.٥٪ رەگەزی مێن.\nلەبارەی رێژەی گەشەسەندنی ساڵانەشەوە، وتەبێژی وەزارەتی پلاندانان ئاشکرای کرد، ساڵانە دانیشتوان بە رێژەی ٢.٥٪ زیاد دەکات.\nئەوەشی خستووەتەڕوو، لە ساڵی ٢٠٢٠ ملیۆنێک و ٢٥٨ هەزار منداڵ لە دایک بوون، لەکاتێکدا لەساڵی ٢٠٢١ دوو ملیۆن و ٢٨٤ هەزار منداڵ لەدایک بوون.\nلەبارەی دواکەوتنی سەرژمێری کردن و وەرگرتنی ئاماری نوێی دانیشتوانەوە، عەبدو زەهرە هەنداوی ئاشکرای کرد، ەهۆی نەبوونی بودجەی تایبەت و بڵاوبوونەوەی کۆرۆناوە نەتوانراوە ئاماری نوێ وەربگیرێت و بڵاو بکرێتەوە، بەڵام لەساڵی ٢٠٢١ وەزارەتی دارایی بودجەی پێویستی بۆتەرخان کراو و هەڵبژاردنی پێشوەختەی پەرلەمانیش بەڕێوەچوو، ئامانە هۆکاربوون بۆ بڵاوکردنەوەی ئاماری دانیشتوان.\nهەروەها، باسی لەوەشکرد، وەزارەتی پلاندانان تەواوی ئامادەکارییەکانی بۆ سەرژمێریکردنی دانیشتوان تەواوکردووە و تەنها بودجەی بۆ تەرخان نەکراوە.\nدەشڵێت، بۆ جێبەجێکردنی سەرژمێری کردنی دانیشتوانی وڵات وزارەتی پلاندانان پێویستی بە ١٢٠ ملیار دینار هەیە.\nعەبدو زەهرە هەنداوی ئەوەشی خستەڕوو، تا ئێستا سەرژمێری حەوت پارێزگا بەشێوەی مەیدانی ئەجامدراوە، بەڵام سەرژمێری گشتی بە بە مویدانی ناکرێت، بەڵکو بەشیوەی ئەلیکترۆنی دەبێت هەربۆیە پێویستی بە هەوڵدانی مەیدانی دەبێت تا پرۆسەکە سەرکەوتوو و وردبێت.\nلەبارە ئامێری و کارمەندی پێویستیشەوە، وتەبێژی وەزارەتی پلانادانان وتی، پێویتیسیان بە ١٥٠ ئامێری تابلێت و ١٥٠ هەزار کارمەندی ژماردن دەبێت، جگە لە تاقیکردنەوەی ئامێرەکان و دڵنیابوون لێیان و راهێنانی کارمەندەکان، گرتنەبەری پرۆسەی ژماردن و ژمارە لێدان و دامەزراندنی ناوەندێکی پێشکەوتوو بۆ چارەسەرکردنی داتا و زانیارییەکان و دڵنیابوون لە باشی تۆڕی ئەلیکترۆنی بۆ گواستنەوەی زانیارییەکان لە مەیدانەکانی سەر ژمێرییەوە بۆ ناوەندی چارەسەر کردنی زانیارییەکان.\nدەشڵێت، پێویستە پێش رۆژی دەستپێکردنی سەرژمێرییەکە تەواوی ئەم ئامادەکارییانە هەبن و بەردەستبن.


هێرشەكانی باشیك و هەولێر پەیامی ئێرانییەكان بوو - تۆڕی میدیایی خەڵک\nئەیاد دلێمی شرۆڤەكاری سیاسی عێراقی رایگەیاند هێرشەكانی سەر\nهەولێر پەیامێكی ئێران بوو.\nشرۆڤەكارە عێراقییەكە بۆ كەناڵی الحرەی ئەمریكایی دەڵێت: گرووپە چەكدارەكانی سەر بە ئێران هەوڵ دەدەن بە ئەمریكایی و ئیسرائیلییەكان و دەوڵەتانی عەرەبی بڵێن، دەستیان درێژە بۆ سەر دامەزراوەكان جا ئەمریكایی بن نا ئەمریكایی.\nدەشڵێت: ئەم هێرشانە بەشێوەیەكی گشتی نەبووە بەهۆی كەوتنەوەی زیانی مرۆیی بەشێوەیەكی گەورە، بەڵام ئەمریكا ناچار دەكات پەلە بكات لە وەڵامدانەوەی ئەم دەستدرێژییانە.\nراشیگەیاند، واشنتن خوازیاری پەرەسەندن نییە لەگەڵ ئێران و دەوڵەتانی دیكەی رۆژهەڵاتی نێوەڕاست دوای روو وەرگێڕانی ئیدارەی نوێی ئەمریكا بۆ چین كە دەڵێن ئەوێ مەترسی گەورەیە نەك رۆژهەڵاتی نێوەڕاست.\nئاماژە بەوەش دەكات كردنە ئامانجی هێزی توركیا كاردانەوەی تێكچوونی پەیوەندی نێوان توركیا و ئێرانە لەسەر هەندێك دۆسێی هەرێمی لە دیارترینیان عێراق و سوریایە.\nرونیشیكردەوە پشتیوانی توركیا بۆ ئازەربایجان ئێرانی نیگەرانكردووە و پشتیوانی ئێرانیش بۆ پەكەكە لە شنگال توركیای نیگەران كردووە.\nدلێمی دەشڵێت: ئێران بە هێرشەكەی سەر باشیك ئەو پەیامەشی بە\nتوركیا دا كە خوازیاری جێبەجێكردنی رێككەوتنی شنگال نییە.\nشەوی چوار شەممە هێرش كرایە سەر بنكەی هێزی هاوپەیمانان لە هەولێر و هێزی توركیا لە باشیك، بەهۆیەوە سەربازێكی توركیا كوژراو دوو هاوڵاتی سڤیلیش بریندار بوون.


هاوکاریی دووبارەی گووگڵ و هواوی\n26/2/2020 03:35 PM\nهەندێک لەسەرچاوەکان باس لەهاوکاری دووبارەی گووگڵ و کۆمپانیای هواوی ئەکەن.دەگوترێ یەکێک لەهۆکارەکانی ئەم بڕیارە فرۆشی بەرهەمەکانی ئەم کۆمپانیا چینییە لەبازاڕ و بەتایبەت "هواوی میت XS" و هەروەها بەرهەمەکانی زنجیرەی "P40".\nبەپێی ئەو هەواڵانەی لەئەڵمانیا و ئیسپانیا بڵاو بۆتەوە، گووگڵ داوای لەکۆشکی سپی کردووە مۆڵەتی هاوکاری دووبارە لەگەڵ هواوی پێبدات، بەڵام هێشتا دیار نییە ئەم مۆڵەتە دراوە یان نا. هەروەها روون نییە هۆکاری هاوکاری دووبارەی گووگڵ لەگەڵ هواوی چییە. هەندێک کەس لایان وایه ئەم بڕیارە بە واتای پشتیوانی لەناوەرۆکی AOSPـی ئەندرۆیدە و هەندێک کەسیش لایان وایە گۆگڵ حەزی لەوەیە سەرلەنوێ ئەپڵیکەیشنەکانی خۆی لەسەر مۆبایلەکانی ئەم کۆمپانیایە دابەزێنێتەوە.\nبەڵام چەند رۆژ لەمەوبەر بەرپرسانی هواوی لەوڵاتی نەمسا رایانگەیاند تەنانەت ئەگەر گووگڵ حەزی لەهاوکاری دووبارە لەگەڵ ئەم کۆمپانیایە بێت، ئەوان هیچ حەزیان لەم کارە نییە. هەڵبەت چەندین هەواڵیش بڵاو بۆتەوە کە گۆیا هواویش تارادەیەک لەم هەڵوێستە توندە پاشگەز بۆتەوە و حەزی لەوەیە دووبارە لەگەڵ گووگڵ هاوکاری بکاتەوە.\nسەرەڕای ئەم هەواڵانه، دەنگۆی ئەوەش هەیە کە حکومەتەکەی ترامپ بەتەمایە کۆمەڵێک سزای زیاتر بەسەر هواویدا بسەپێنێت و ئەبێ چاوەڕێ بکەین بزانین ئەمریکا لەسەر بڕیارەکانی سوور ئەبێت یان نا.


هێرشکردنە سەر عەفرین وێرانکارى و قوربانیدانییەکى هاوشێوەى غۆتەى رۆژهەڵات لەگەڵ خۆى دەهێنێت، کوردەکان هۆشدارى ئەوە دەدەن - ئاگاپرێس | Aga Press\nدوو شه‌ممه 5 ئازار 2018\nهێرشکردنە سەر عەفرین وێرانکارى و قوربانیدانییەکى هاوشێوەى غۆتەى رۆژهەڵات لەگەڵ خۆى دەهێنێت، کوردەکان هۆشدارى ئەوە دەدەن\nبەروار : 05 ئازار 2018\nدیمانەى تایبەت لەلایەن رۆژنامەنووس پاتریک کۆبرن\nو:دیار عەزیز شەریف\nهێرش و پەلاماردانى تورکى بۆ سەر کانتۆنى عەفرین لە باکوورى سوریا لەوە دەچێت هەمان دەرەنجامى وێرانکارى لێبکەوتبێتەوە کە لە غۆتەى رۆژهەڵاتى گەمارۆدراو لەلایەن سوپاى سوریا رووی دا، وێرانکردنى هەموو شتێک، بەڵام شکست دەهێنێت لە داگیرکردنى ناوچەکە، ئەمە وتەى بەرپرسێکى باڵاى کوردى سوریایە.\nبەرپرسەکە رایدەگەیەنێت گومانى تێدا نییە عەفرین دووچارى گەمارۆدان دەبووەوە، بەراوردى دەکات بە غۆتەى رۆژهەڵات کە سەدان هەزا کەس لە خەڵکى سڤیل بەبێ خۆراک یان هاریکاریى مرۆیى بەجێماون، ئەوەى هەیە کە عەفرین تاکە هێڵێکى پێگەیشتنى هاریکارى هەیە کە لەژێر کۆنتڕۆڵى حکومەتى سورى و روسەکان دایە “بەڵام ئەوان دەتوانن ئەو رێگایە بگرن لە هەر کاتێک بیانەوێت”\nئاڵدار خەلیل، هاوسەرۆکى تەڤگەرى کۆمەڵگاى دیموکراتى، کە رێکخراوێکى کوردى سوریایە کە ٣٠ لە سەداى خاکى سوریایان لەژێردەست دایە، هەروەها پێشبینى ئەوەى کرد کە ئەو جەنگەى سوریا رەنگە ” چوار ساڵى تریش بخایەنێت تاوەکو هاوسەنگى هێزەکان دروست دەبێت”\nلە دیمانەیەکى تایبەت لەگەڵ (The Independent) لە شارى قامشلۆ لە باکوورى رۆژهەڵاتى سوریا، بەڕێز خەلیل دەڵێت ئاماژەگەلێک لە ئارادا هەن بۆ سەرلەنوێ دەرکەوتنەوەى داعش، کە چەکدارەکانى هەلى جوڵەپێکردنى هێزە کوردییەکانیان بۆ رووبەڕبوونەوەى داگیرکاریى تورک بۆ سەر عەفرین قۆستووەتەوە، بۆئەوەى بتوانن هێرش بکەنە سەر پارێزگاى دێرەزور لە رۆژهەڵاتى سوریا.\n“دەبووایە ئێمە هێرش بکەینە سەر داعش، کەچى ئەوەتا هەر رۆژ ژمارەیەک لە شەڕڤانانمان لە دەست دەدەین و لەو کاتەوەى ئۆپەراسیۆنى تورکى بۆ سەر عەفرین دەستى پێکردووە، ١٧٠ شەڕڤانى ئێمە گیانى بەخت کردووە” بەڕێز خەلیل وا دەڵێت. بەگوێرەى زانیارییەکان لەسەر زەمینەى واقیع لە رۆژهەڵاتى سوریا و شوێنە سەرەکیەکانى پێشووى داعش لە باکوورى عێراق پشتڕاستى ئەوە دەکەنەوە کە ئەو بزوتنەوەیە، کە چەند مانگێک پێش ئێستا بەتەواوى تێکشکابوون، لە ئێستادا چالاکییەکانیان سەرلەنوێ دەستپێکردووەتەوە.\nبەڕێز خەلیل دیدێکى رەشبینى لەمبارەیەوە هەیە، بەڵام بۆچوونێکى ورد و پڕ زانیارى لەبارەى داهاتووى سوریا؛ ئەو باوەڕى وایە کە شەڕێکى زۆر زیاتر لە پێش دایە. ئەو هەر پێداگیرى لەسەر قسەکەى خۆى دەکات کە یەکینەکانى پاراستنى گەل (YPG) و یەکینەکانى پاراستنى ژن ((YPJ تا دوایى لە عەفرین دەجەنگن و هەرگیز تەسلیم نابن. ئەمەش لەسەر بنەماى ئەوەى کە شەڕڤانەکانى یەپەگە و یەپەژە دڵسۆزن و خاوەن ئەزمونیشن، ئەو شەڕڤانانەى کە لە ٢٠١٥ەوە شەڕى داعش دەکەن، ئابڵوقەدانى درێژ و خوێناویى عەفرینیش پێشبینى دەکرێت.\nسەرەتاى مانگى شوبات حکومەتى سورى هێزێکى چەکداری بۆ نێو عەفرین رەوانە کرد بەمەبەستى رووبەڕووبوونەوەى ئەو هێزانەى کە تورکیا پشتیوانیان لێدەکات، بەڵام بەڕێز خەلیل دەڵێت ئەو هێزە ژمارەیان کەم بوو و بەشدارى کردنەکەیشیان رەمزى بوو. ئەو پێوانییە کە ئەمە دەرگاى رێککەوتنێکى فراوانتر لەنێوان دیمەشق و خۆبەڕێوەبەرى کوردى بکاتەوە، کە ئەمە دەبێتە بەرەوپێشچوونێکى بنەڕەتى بۆ گەڕانەوەى ئاشتى. ئەو دەڵێت کورد زۆرجار پەیامى گەیشتن بە رێککەوتنێک بەرێگەیەکى ئاشتیخوازانەى بۆ حکومەتى سورى ناردووە، بەڵام تائێستا وەڵامێکى ئەرێنى بەدەست نەگەیشتووە.\nکێشەکە سەبارەت بەو دوو ملیۆن کوردەى سوریا، کەمینەیەکى چەوساوە و فەرامۆشکراوى پێش ٢٠١١، ئەوەیە کە هەڵگیرسانى شەڕى نێوان سەرۆک بەشار ئەسەد و ئۆپۆزسیۆنى چەکدار ئەو هەلەى بۆیان رەخساند کە دەستکەوتى سیاسى و سەربازیى گەورە بەدەستبهێنن، ئەو دەستکەوتانەى کە پارێزگارى کردن لێیان قورس و دژوار دەبێت. هێزە چەکدارەکانى سورى لە ٢٠١٢ لە زۆربەى ناوچە کوردییەکان کشانەوە بۆئەوەى قورسایى خۆیان بخەنە سەر بەرگرى کردن لە ناوچەى ستراتیژى گرنگتر. یەپەگە دەستى بە پێشڕەوى کردن کرد، بەڵام کەوتە بەر پەلاماردان و هێرشێکى دڕندانە لەلایەن داعش لە ٢٠١٤ کاتێک داعش هەوڵیدا دەست بەسەر شارى کۆبانێى کوردیدا بگرێت. کوردەکان بەرگرییەکى قارەمانانەیان کرد، بەڵام تەوقکردنى شارەکە بەهۆى دەستێوەردانى هێزى ئاسمانى ئەمریکیەوە شکا کە لە ئەنجامدا وێرانکردنى ٧٠ لەسەداى شارى کۆبانێى لێکەوتەوە.\nئەمریکا تەواو لەگەڵ ئەوە دەبێت کە کورد و یەپەگە ئەو هێزەن کە دەتوانن لەسەر زەمینەى واقیع لە سوریا شەڕى دژ بە داعش بکەن. کوردەکان، بە پشتیوانى هێرشە ئاسمانیەکانى هاوپەیمانان، داعش تێکدەشکێنن و دواجار دەست بەسەر رەققەدا دەگرن، پایتەختە دیفاکتۆیەکەى داعش. ئەمە تورکیاى پەست کرد کە سەرکۆنەى ئەم نیمچە-دەوڵەتەى کوردانى سوریاى کرد وەک باڵێکى پارتى کرێکارانى کوردستان سەیرى کردن، ئەو هێزەى کە سوپاى تورکى ١٩٨٤ ەوە لەگەڵى لە شەڕ دایە.\nپرسیارێکى یەکلاکەرەوە لەو کاتەى رەققە لە دەستى داعش رزگارکراوە ئەوەیە کە ئایا ئەمریکا 2000 راوێژکارەکەى و پشتیوانى هێزى ئاسمانى دەکشێنێتەوە و کوردەکان بەجێدەهێڵێت یان نا. ئاماژەگەلێکى تێکەڵ و پێکەڵ لەلایەن واشنتۆنەوە لەوبارەیەوە بەدەرکەوتووە. بەڵام بەڕێز خەلیل وادیارە باوەڕى تەواوى بەوە هەیە کە ئەمریکا ناخوازێت بڕوات. ئەو دەڵێت: “پێموانییە ئەمریکا سوریا بۆ رووسەکان بەجێبهێڵێت”\nپێشتر، روسیا ژمارەیەکى کەم لە هێزى سەربازى لە عەفرین هەبوو بۆ پێشگرتن لە هێرشى داگیرکاریى تورکى و ئەو هێزەش کە لەوێ جێگیرکرابوو بە هێزى ئاسمانى روسى و سیستمى موشەکى دژە فڕۆکە پشتیوانى لێدەکرا. بەڕێز خەلیل دەڵێت هۆکارى ئەوەى کە روسەکان گڵۆپى سەوزیان بۆ داگیرکاریى تورکى هەڵکرد لە تۆڵەى ئۆپەراسیۆن و پێشڕەویى کردنى هێزەکانى سوریاى دیموکراتى، کوردەکان و عەرەبەکان، بوو بەرەو دێرەزوور، کە بەمە رژێمى ئەسەد لە گەورەترین بیرە نەوتەکانى سوریا بێبەش دەبێت.\nبەرێز خەلیل گەیشتوەتە ئەو باوەڕەى کە روسەکان هیچ شتێک ناکەن بۆ راگرتنى تورکەکان، تەنانەت ئەگەر سوپاى تورکیا هێرش بکاتە سەر هێزەکانى حکومەتى سوریش لە عەفرین. پەیوەندى نزیکى روسیا لەگەڵ تورکیاش بەلاى مۆسکۆوە زۆر بەهادارترە لەوەى جۆرى ئەم پەیوەندییە بەتینە بخاتە مەترسییەوە و ریسکى پێ بکات. ” تەنانەت ئەگەر هەموو هێزەکانى ئەسەد بچنە عەفرین، پوتین هەر بەرگرییان لێ ناکات” بەڕێز خەلیل وا دەڵێت.\nعەفرین دانیشتوانەکەى نزیکەى 400,000 کەس دەبێت بەنزیکەیى وەک ژمارەى دانیشتوانى رۆژهەڵاتى غۆتەیە. تائێستا، پێشڕەویى سوپاى تورکى لەسەرەخۆ و کەم بووە. لەم چەند رۆژەى رابردوو، سەربارى بڕیارى ئەنجومەنى ئاساییشى یوئێن کە تێیدا داواى ئاگربەستى لە سوریا کردبوو بۆ ماوەى ٣٠ رۆژ، کەچى هێزەکانى تورکى ناوچە سنوورییەکانى عەفرین داگیردەکەن. هەر رۆژ هێرشى ئاسمانى لەسەر عەفرین هەیە، بەڵام بۆ سەر ناوەندى شارى عەفرین ئەوە هەفتانە جارێک یان دووان هێرشى ئاسمانى کراوە، کەچى بەردەوام لەژێر هێرشى تۆپبارانکردندا بووە. لەوە دەچێت ئەمە بگۆڕێت لەو کاتەى کە سوپاى تورکى و میلیشیا عەرەبە وابەستەکانى بتوانن شەڕەکە بگەیەننە نێو شارەکە و قوربانییەکى زۆر گەورەى لێبکەوێتەوە. ئەو وانەیەى کە لە زۆر لە شوێنە گەمارۆدراوەکانى شەڕى نێو سوریا و عێراق فێرى بووین ئەوەیە کە بۆردومانکردنى ئاسمانى و تۆپبارانکردنەکان بەنزیکەیى بە وێرانکردنى هەموو شتێک کۆتایى پێدێت ئەمەش بەمەبەستى رێگەخۆشکردن بۆ هێزى زەمینی لایەنى هێرشبەر. لەوە دەچێت ئاسۆى عەفرین، کە تائێستا پارێزراو بووە لە ئاگرى شەڕى حەفت ساڵەى سوریا، تاریک بێت.\nبەڕێز خەلیل دڵنیایە لەوەى کە شەڕ و پێکدادانى ئەمجارەى نێو جەنگى سوریا شەڕى نێو عەفرین دەبێت. ئەو پێى وانییە کە تورک هێرش بکەنە سەر منبج، کە هەمیشە ئەو هەڕەشەیە دەکەن، چونکە هێزى سەربازیى ئەمریکى لەوێدا بوونیان هەیە. ئەو گۆڕەپانى سیاسیى سورى وا وەسف دەکات کە تێیدا هەموو یاریکەرەکان هێشتا باوەڕیان وایە کە دەتوانن سەرکەوتن بەدەستبێنن، وا دیارە بەشێوەیەکى مەترسیدار ئەمە قەناعەتە لایان دروست بووە، بۆیە ئەمە بەڕێز خەلیل دەگەیەنێتە ئەو باوەڕەى کە جەنگى سوریا هێشتا بەلاى کەمەوە چوار ساڵى تر بخایەنێت.\nئاگاپرێس باكورى كوردستان بەپەلە توركيا عەفرین پەکەکە ڕاپۆرت کوردستان ,


کچان و ئافرەتان ڕۆژووەکانیان بەچى دەشکێت؟\nخانەی فەتوای وڵاتی میسر، دەربارەی بە ڕۆژووبوونی کچانی تازەپێگەیشتوو و ئافرەتان لە مانگی ڕەمەزاندا ژمارەیەک فەتوای بڵاوکردەوە.\nخانەی فەتوای وڵاتی میسر، لە هەژمارەی خۆی لە تۆڕی کۆمەڵایەتی فەیسبوک، کۆمەڵێک فەتوای دەربارەی ڕۆژوبوونی کچانی تازە پێگەیشتوە و ئافرەتان لە مانگی ڕەمەزاندا بڵاوکردەوە کە زۆربەی فەتواکان وەک وەڵامدانەوە بوون بۆ ژمارەیەک پرسیار کە لەلایەن کچانەوە کرابوون .\nبەگوێرەی فەتواکان، کچان نابێت لە کاتی سوڕی مانگاندا بەرۆژووبن، دەبێت پاش تەواوبوونی سوڕی مانگانە ئەو ڕۆژانەی کە تێیدا بەرۆژوونەبوون (بە قەزا) بدەنەوە دوای مانگی ڕەمەزان.\nئاماژە بەوەشکراوە، هەرکات ئەو کچە توانای ئەوەی هەبوو ڕۆژوو بگرێت ئەوا نابێت قەرەبووی ئەو ڕۆژانەی کە تیێدا بەڕۆژوو نەبووە بە (فەدیە) قەرەبوو بکاتەوە.\nخانەی فەتوای میسر، ئەوەشی ڕوونکردوەتەوە، لە کاتی سوڕی مانگەنەدا نابێت بە هیچ شێوەیەک قورئانی پیرۆز بخوێنرێت یاخود دەست لەلاپەرەکانیش بدرێت.\nجەختیلەوەشکردوەتەوە، خوێندنەوەی قورئان تەنانەت لە مۆبایل و ئامێرەکانی دیکەشدا حەرامە و نابێت بخوێنرێت ئەگەر بۆ حاڵەتی پێشبرکێیەکی قورئان خوێندن نەبێت کە ناچار بێت لە بەری بکات.\nخانەی فەتوای میسر، ڕێگەی بەکچان و ئافرەتان داوە بەبێ سەرپۆش قورئان بخوێنن ئەگەر لە ماڵەکانی خۆیاندا بوون.\nلە بارەی ئەو بابەتانەی کە ڕۆژوو ناشکێنێت، خانەی فەتوای میسر بڵاویکردوەتەوە، بەکارهێنانی کرێم و ئەو بابەتانەی کە بۆ پاکو خاوێنی پێست بەکاردەهێنرێت ڕۆژوو ناشکێنێت بە مەرجێک تەنها دەبێت لەسەری پێست بەکاربهێنرێت.\nئەوەش ڕوونکراوەتەوە، تامکردنی خواردن لە کاتی چێشتلێناندا ڕۆژوو ناشکێنێت بەڵام بەمەرجێک نابێت قوت بدرێت.\nبەگوێرەی فەتواکانی خانەی فەتوای وڵاتی میسر، هەر کچیک یان ئافرەتێک پێش بانگی بەیانی بە ماوەیەکی کەم سوڕی مانگانەکەی تەواو بوو و دەرفەتی ئەوەی نەبوو خۆی بشوات ئەوا دەشێت و گونجاوە بە ڕۆژوو بێت، هەروەها ئاماژەی بەوەشکردووە ( جائیزە) ئافرەت ئەو دەرمانانە بخوات کە سوڕی مانگانەی دوادەخات بەمەبەستی تەواوکردنی مانگی ڕەمەزان، بەڵام باشتر وایە پابەندی فەرمانی خودا بێت و لەکاتی تەواوبوونی مانگی ڕەمەزاندا ئەو ڕۆژانە قەربوو بکاتەوە کە تێیدا لە سوڕی مانگانەدا بووە.\nگرنگی و سودی خواردنی ژەمی پارشێو\n2020.04.24 - 10:31


فینلەندا دوو ملیۆن یۆرۆی بۆ ڕوبەڕوبونەوەی کۆرۆنا بەخشی بە عێراق\n01:37 - 30/06/2020\nحكوومەتی فینلەندا بڕی دوو ملیۆن یورۆ (دوو ملیۆن و 200 هەزار دۆلار)ی وەك پاڵپشتی دارایی بۆ بەرەنگاربوونەوەی ڤایرۆسی كۆرۆنا بە حكوومەتی عێراق بەخشی.\nنوێنەری پرۆگرامی نەتەوە یەكگرتووەكان بۆ پەرەپێدان لە عێراق، زێنە عەلی ئەحمەد رایگەیاند، ئەو هاوكارییە داراییەی كە حكوومەتی فینلەندا لە پاكێجی بەدەنگەوەچوونی پرۆگرامی نەتەوە یەكگرتووەكان بۆ پەرەپێدان لە عێراق تەرخانی كردووە، بە ئامانجی بەرەنگاربونەوەی ڤایرۆسی كۆرۆنا خەرج دەكرێت.\nزێنە عەلی ئاماژەی بەوەشکردوە داوە، رێكارەكانی پاكێجی وەڵامدانەوە بۆ بەرەنگاربوونەوەی ڤایرۆسی كۆرۆنا بریتی دەبێت لە زیادكردنی توانستی پشكنینی تاقیگەكان و دابینكردنی كەلوپەلی پارێزگاری كەسیی بۆ كارمەندانی تەندروستیی.\nوتیشی بەشێکی دیکەشی تەرخان دەکرێت بۆ زیادكردنی ئەنجامدانی هەڵسەنگاندن بۆ دامەزراندنی ستراتیجییەكانی چاكبوونەوەی تووشبووانی ڤایرۆسی كۆرۆنا كە دەستنیشان كراون لەلایەن بەرپرسانی پارێزگاكانی ئەنبار، بەسرە، دیالە، دهۆك، كەربەلا، كەركووك، نەجەف، نەینەوا و سەڵاحەددین.\nوتیشی:"ئەم پاڵپشتییە داراییەی حكوومەتی فینلەندا یارمەتیدەدەرێكی باش دەبێت بۆ بەرەنگاربوونەوەی ڤایرۆسی كۆرۆنا لە عێراق".\nلای خۆیشیەوە ڤێزا هاكینێن باڵیۆزی فینلەندا لە عێڕاق پاڵپشتی حكووومەتی وڵاتەكەی لە سەرجەم بوارەكاندا بۆ عێراق دووپاتكردەوە و رایگەیاند كە فینلەندا لە چوارچێوەی پرۆگرامی نەتەوە یەكگرتووەكاندا بۆ پەرەپێدانی عێراق، پاڵپشتی لە سیستەمی تەندروستیی نیشتمانیی عێراق دەكات.\nراشیگەیاند حكوومەتی فینلەندا ئەو بڕە پارەیەی وەك پاڵپشتیی دارایی بە ئامانجی بەرەنگاربوونەوەی ڤایرۆسی كۆرۆنا بە حكوومەتی عێراقی بەخشییوە.\nفینلەندا یەكێكە لە هاوبەشە سەرەكییەكانی پرۆگرامی نەتەوە یەكگرتووەكان بۆ پەرەپێدان لە عێراق و لە ساڵی 2015ەوە تا ئێستا بڕی 12 ملیۆن و 100 هەزار دۆلاری پێشكەش بە عێراق كردووە.


سەرۆک ترامپ دەڵێت هیوادارە ئەمەریکا نەکەوێتە جەنگەوە لەگەڵ ئێراندا\nی مانگی پـێنج ١٦, ٢٠١٩\nسەرۆکی ئەمەریکا دانۆڵد ترامپ پێش کۆبوونەوەکەی لەگەڵ سەرۆکی سویسرا ئۆلی ماورۆدا وتی هیوادارە ئەمەریکا نەکەوێتە جەنگەوە لەگەڵ ئێراندا، جێی ئاماژەیە سویسرا ڕۆڵی نێوەندگیر دەبینێت لەنێوان ئەمەریکا و ئێراندا.\nکاتێک ڕۆژنامەنووسان پرسیاریان لە سەرۆک ترامپ کرد سەبارەت بەوەی کە ئایا ئەمەریکا لەگەڵ ئێراندا شەڕ دەکات، سەرۆک ترامپ لە وەڵامدا وتی " هیوادارم ئەوە ڕوونەدات."\nلە ماوەی چەند ڕۆژی ڕابردوودا گرژییەکان زیادیان کرد لەگەڵ زیادبوونی ئەگەرەکانی هەڵگیرسانی جەنگ لەنێوان ئەمەریکا و ئێراندا. لە ماوەی ڕابردوودا واشنتن هەندێک لە دیبلۆماتکارەکانی لە باڵیۆزخانەی ئەمەریکا لە بەغداد کشاندەوە دوای ئەوەی چوار کەشتی نەوت لە کەنداو ڕووبەڕووی کردەوەی تێکدەرانە بوونەوە.\nلەلای خۆشیەوە سویسرا بێلایەنە و لەو کاتەوەی پەیوەندییە سیاسییەکانی نێوان ئەمەریکا و ئێران پچڕاون سویسرا ڕۆڵی نێوەندگیر دەبینێت.\nڕۆژنامەی واشنتن پۆست لە زاری بەرپرسانی ئەمەریکاوە بڵاویکردەوە سەرۆک ترامپ ڕێگەی دیبلۆماسی و گفتوگۆی ڕاستەوخۆی دەوێت لەگەڵ ئێراندا، بەڵام هەست بە نیگەرانی دەکەن لەوەی هەندێک لە ڕاوێژکارەکانی فشار دەکەنە سەری بۆ هەڵگیرساندنی جەنگ.\nسەرۆکی ئەنجومەنی نوێنەرانی ئەمەریکا نانسی پیلۆسی پێشوازی لە لێدوانەکەی سەرۆک ترامپ کرد سەبارەت بەوەی کە ململانێی سەربازی لەگەڵ ئێراندا ناوێت.


پێویستی هاوپشتی لەگەڵ خەڵکی ناوچەکانی ژێردەسەڵاتی داعش – hkkurdistan\nHome 6 ئەرشیفی بابەتەکان 6 پێویستی هاوپشتی لەگەڵ خەڵکی ناوچەکانی ژێردەسەڵاتی داعش\nپێویستی هاوپشتی لەگەڵ خەڵکی ناوچەکانی ژێردەسەڵاتی داعش\nسەرجەم میدیاکانی جیهان و لێدوانی فەرمی دەوڵەتانی هاوپەیمانی بە ناو “شەڕی دژی داعش و تیرۆریزم” باسی نزیکبونەوەی ئەو کارەساتە سامناکە دەکەن کە ناویان ناوە “ئۆپەراسیۆنی ئازدی موسڵ و لەناوبردنی داعش”. لە راستیدا ئەم ئۆپەراسیۆنە هەر ئێستاو لەدەمێک پێش ئێستاوە لەچەندین جێگا دەستیپێکردوەو لەئارادیە. لەڕومادی و فەلوجە و گیارەو ..و ..ئەگەر لەودیوی پڕوپاگەندەی چەواشەکارانەی ئەمریکا و غەرب و هاوپەیمانە ناوچەییەکانیانەوە سەرنجێکی کورت هەر لەم ئاستە لەبەڕیوەچونی شەڕی دژی داعش بدرێ، ئەوەندەی بەڵگەی ئاشکرای بەدەستەوەداوە کە ناوەڕۆک و ئاکامی راستەقینەی ئەم شەڕە و ئۆپەراسیۆنی داهاتوی موسڵیش ببینرێت. هەموو ئەو شار و ناوچانە بە بەهانەی لەناوبردنی داعش و بەرلەوەی لەدەست داعش دەربهێنرێن کراون بە گۆڕستان و کوشتاری بەکۆمەڵی خەڵکی بێگوناهو قوربانی دەستی تیرۆریزم و دڕنده‌یی داعش. چ لە ئەنجامی وێرانکاری داعش و چ لە ئەنجامی ئەو هەموو بۆمبە کۆمەڵکوژانەی گوایە بۆ ئازاکردنی ئەو ناوچانە خراونەتە خوارەوە، ماڵ و حاڵ و قوتابخانە و نەخۆشانە و هەموو سیمایەکی مەدەنیان خاپورو وێرانکردوە بەسەرخەڵکەکەیدا. جگە لەوەش دەیان و سەدان بەڵگە نیشانیدەدات کە حشدی شعبی و سوپای عێراق و میلیشیا تائیفیە شیعەکان، کوشتارێکی بێشوماریان کردوە لەو خەڵکانەی کە توانیبویان بەهەر دەردەسەریەک بێت گیانیان لەچەقۆی داعش و بۆمبارانی هاوپەیمانی دژی داعش بەدەربەرن. تا ئەو رادەیەی کە رای گشتی جەنابی عەبادی ناچارکرد کە بەناوی “لیژنە دروستکردن بۆ لێکۆڵینەوە لەو تاوانانە” لیژنەو سیناریۆی گاڵتەجاڕانە بۆ دیزەبەدەرخۆنە کردنی سازبکات. رون و ئاشکرا ئەوە لەبەرچاوی خەڵکی ئازادیخوازدایە کە ئاوارەکانی ئەو ناوچانەی بۆ زیاتر لەساڵێک دەچێت لەدەستی داعش دەرهێنراون، ئامادەنین و جەسارەت ناکەن بگەڕێنەوە سەر ماڵوحاڵی وێرانکراویان، بەتایبەتیش لە ترسی ستەم و کوشتاری تائیفی میلیشیا شیعەکان.\nئێستا لەگەڵ توندبونەوەی هێرشو بۆمبارانی کوێرانەی هاوپەیمانەکان، خەڵکی ناوچەکانی ژێردەسەڵاتی داعش بەلێشاو هەوڵی خۆدەربازکردن دەدەن بۆ ناوچەکانی تری عێراق. لەم کاتەدا لە جیاتی ئەوەی هێزە چەکدارەکانی بەرەی دژی داعش پێشوازیان لێبکەن و بە هانایانەوە بڕۆن و کارئاسانیان بۆ بکەن، لەلایەن حشدی شەعبی و میلیشیا شیعەکانەوە کوشتاریان لێدەکرێت. ئەوانەشی روودەکەنە کوردستان لەگەڵ جۆرێکی تر لە نەهامەتی بەرەوڕودەبن. سیاسەتی ناسۆنالیستی و بیر و قینی نەتەوەپەرستانەی دەسەڵاتی کوردی کە حوکمڕانی بەسەر هێزی پێشمەرگە و هێزە ئەمنیەکانی کوردستاندا دەکات، بە بەهانەی بەرگرتن لە دزەکردنی داعش، هەزارو یەک جۆر رێگریان لێدەکرێت بۆ ئەوەی نەتوانن خۆیان بگەیەننە ناوچەکانی کوردستان. تەنانەت ئەوانەشیان کە دەتوانن بەهەر دەردو چەرمەسەریەک ئەم دیوارو رێگریانە ببڕن، دیسان رق و کینەی کۆنەپەرستانەی قەومی و هاندانی رەوتە نەتەوەپەرستەکان، لە هەوڵی هەڵخڕاندنی فەزایەکە کە لە جیاتی ئەوەی ئەم خەڵکە پەناهێنە وەکو مرۆڤی ئاوارەو لێقەوماو تەماشا بکرێن و بە گیانی هاوپشتیەوە پێشوازیان لێبکرێت، لە پێشدا وەکو “عەرەبی داعشی” چاویان لێدەکرێت، یان بە بەهانەی پڕوپوچ و کۆنەپەرستانەی مەترسی لەسەر گۆڕینی دیمۆگرافی کوردستان، قوڵکردنەوەی قەیرانی ئابوری، زیادکردنی بێکاری، وە سەرئەنجام ئاسایشی کوردستان لە دزکردنی خۆکوژانی داعش، فەزای کۆمەڵگا لە دژیان هەڵدەخڕێنرێت.\nخەڵکی ئازدیخوازی کوردستان دەیان ساڵە قوربانی دەرمارگیری نەتەوەپەرستین. چاندن و قوڵکرنەوەی رق وکینەی نەتەوەپەرستی یەکێک بوو لە کۆڵەکەکانی راگرتنی دەسەڵاتی نگریسی رژێمی فاشیتی بەعس. ئەو رژێمە نەک وەکو نوێنەر و ئیرادە و بەرژەوەندی خەڵکی عەرەبزمان، بەڵکو وەکو نوێنەری چینی بورژوازی نەتەوەپەرستی عەرەب، سیاسەتی پاکتاوی قەومی لەبەرامبەر خەڵکی کوردزمان بەڕێوەی دەبرد. هەر ئەم سیاسەتی نەتەوەپرستیە عەرەبیەی بەعس بوو کە توانیبوی بەشێک لە جەماوەری کرێکارو زەحمەتکێشی خەڵکی عەرەبزمان بکات بە ئامرازی دەستی ئەو رژێمە لە بردنەپێشی سیاسەتی فاشیانەی تەعریب و سەرکوتی خەڵکی کوردستاندا. هەر ئەو رژێمەی کە واینیشاندەدا خەڵکی کوردستان بۆ بەرژەوەندی خەڵکی عەرەبزمان پاکتاو دەکات، بە ئاگرو ئاسن و داپڵۆسین وەڵامی هەر دەنگێکی ناڕازی و خواست و ویستی خەڵکی کرێکارو زەحمەتکێشی عەرەبیشی دەدایەوە. لەبەرامبەردا بورژوازی کوردو بزوتنەوەی کوردایەتی و نەتەوەپەرستی کوردی، کە ئامانج و ئاواتی ئەوەبوو لە دەسەڵات و بەری رەنج و چەوسانەوەی چینی کرێکارو جەماوەری زەحمەتکێش بەشی خۆی هەبێت، هەوڵیداوە ئەو نەریت و بیروباوەڕە لە ناوخەڵکی کوردستان پەرەپێبدات کە نەتەوەپەرستی بە نەتەوەپەرستی وەڵام بدرێتەوە، تا بەم جۆرە بتوانێ جەماوەری ستەمدیدەی کوردستان بخاتە پشتی ستراتیجی سیاسی خۆی بۆ گوشاردانان لەسەر رژێمی بەعس و ناچارکردنی بەشەریکردنەوەیان لە دەسەڵات و دەسڕەنجی چەوساوەکان، بەناوی ئۆتۆنۆمی و رزگارکردنی خەڵک لە ستەمی نەتەوایەتی. مێژوو شایەتە هەرکات رژێمی بەعس ترۆسکایی و سوکە ئومێدێکی پێدابن، نەک هەر بێدەنگی و چاوپۆشیان لەهەموو بەربەریەت و دڕندەیی بەردەوامی رژێمی بەعس کردوە، بەڵکو لاملی سەدامیان ماچ کردوە و ستایشیان کردوەو نازناوی پڕشانازیان بۆ داتاشیوەو هەوڵیانداوە توڕەیی خەڵکی کوردستان هێمن بکەنەوەو بۆ سازان لەگەڵ ئەو دەسەڵاتە فاشیستە رازیان بکەن. سەرنجێک لە مێژووی رابردو چەندین بەڵگەی ئەم راستیەمان نیشاندەدات.\nلە دوای جەنگی داگیرکردنی عێراقیش ٢٠٠٣ ەوە تاوەکو ئێستاش، بەپێی ئەو سیناریۆ کارەساتبارە قەومی و تائیفی و دینیانەی کە ئەمریکا کردی بە دیاری بۆ خەڵکی عێراق و ناوی نا “پرۆسەی ئازادی عێراق”، قۆناغێکی تر لە نەهامەتی ژیانی خەڵکی ئەم کۆمەڵگایەی لە زەلکاوی بێدەرەتانیدا نوقم کرد. ئەو خەڵکەی کە ساڵەها بوو وەکو هاوڵاتی و مرۆڤی هاوچارەنوس پێکەوە لە خۆشی و ناخۆشی یەکتردا بەشداربوون، لەسەر بناغەی تایفەگەری کردیانن بە دوژمن و خوێنخۆری یەکتری. قوربانیەکانی شەڕی تائیفی لەم ١٣ ساڵە لە عێراقدا لە ئەژمار نایه‌ت. لەهەردوو بەرەی ئەم شەڕ و ناکۆکی کۆنەپەرستانەیەدا، لێشاوێک لەو جەماورە ستەمدیدەیەی کە خۆیان بەدەست ستەمکاری بۆرژوازی ئەو تایفەیەی کە ناسنامەی چەپەڵ و ساختەی تایفی بۆیان داتاشیوەو دەردو نەهامەتیان دەچێشت، بوون بە قوربانی بەده‌سەڵات گەیشتن و لە دەسەڵات مانەوەی ئەوان. لە کاتێکدا جەماوەری کرێکارو زەحمەتکێش و خەڵکی بێدەرەتانی دەستەبەندی کراو بە شیعەو سونە، گەورەترین ستەم و چەسانەوە و زۆرداریان بەسەردا سەپێنراوە لەلایەن خودی ئەو هێزو لایەن و دەسەڵاتەی کە بەناوی نوێنەرایەتی تایفی ئەوان حوکمڕانی دەکەن، کەچی رێگای شەڕ و کوشتاری خەڵکی بێدەرەتانی تایفەکەی تریان پێنیشاندەدەن بۆ گەیشتن بە مافەکانیان. وردبونەوەیەکی زۆری ناوێ بۆ تێگەیشتن لەو راستیەی کە ئەم هێزە تایفیانە هەرکامیان وەکو بەشێک لە بورژوازی عێراق، نان لەو ناکۆکی و شەڕە تایفیانە دەخۆن کە لە ناو خەڵکی ستەمدیدەدا خوڵقاندویانە. لە کاتێکدا کە ١٣ ساڵە سەدری و بەدری و جەعفەری و مالکی و عەبادی..و… بە ناوی نوێنەرایەتی تایفەی شیعەوە حوکمڕانی دەکەن، کەچی جەماوەری ستەمدیدەی دەستەبەندی کراو بە تایفەی شیعە بە دەست زۆرداری و نەداری و ستەمکاری خودی ئەوانەوە بیداد دەکەن و رۆژانە دەڕژێنە سەر شەقامەکان. دۆخی ئەوانەش کە بە تایفەی سونە دەستەبەندی کراون و گوایە بە نوێنەرایەتی ئەوان و بۆ پاراستنی مافی ئەوان عەلاوی و هاشمی و نوجەیفی و موتڵەگی و جبوری..و…بەشە دەسەڵاتیان پێبڕاوە، زۆر کارەساتبارترە هەر لە خودی ناوچەی دەسەڵاتی سونە تایفەچیەکاندا.\nهەر لەم بڕگەیەی مێژوی عێراقدا شایەتی قوڵتربونەوەی ئەو ناکۆکی و قڵشتە قەومیەین کە رژێمی بەعس لە نێوان خەڵکی کوردزمان و عەرەبزماندا چاندوبوی و ناسیۆنالیزمی کوردیش پێشوازی لێدەکردو نانی لێدەخوارد. دەسەڵاتی هەردوو بورژوزای کورد و عەرەب هەوڵیانداوە وا لە جەماوەری بەشمەینەت بگەیەنن، کە مافەکانیان لەورگی نەتەوەکەی تردایە و رێگای بەدەستهینانیشیان هەڵدڕینی ورگی ئەوانە. بەرزانیەکان و تاڵەبانیەکان و ئیسلامی و گۆرانەکانی دەسەڵاتداری کوردستان کە لەسەر بناغەی قەومی و گوایە وەکو نوێنەری خەڵکی کورد زمان هەم لە بەغدا لە دەسەڵات بەشدارو هەم لە کوردستان هەمەکارن، کەچی خەڵکی کوردستان بەدەست ستەمکاری و تاڵانچێتی ئەوانەوە بەدەنگهاتوە و کۆمەڵگا گەیشتوەتە لێواری ئیفلیج بوون. ئەمرۆ ئیتر ئەوە راستیەکی ئاشکرایە لای خەڵکی کوردستان کە بۆ کەمایەتیەکی سەرمایەدارو دەسەڵاتدارو دوو خێڵ و دەستوپێوەندەکانیان، ئەوەندە پارە هەیە کە بە ملیارها دۆلار لە بانکەکانی جیهان و ژێر زەمینه‌کاندا حەشاری بدەن، بەڵام کاتێک دێتە سەر قوتی رۆژانەی خەڵک و شیری منداڵ و دەرمانی نەخۆش دەڵێن قەیرانی دارییە و پارەکان لای عەبادیە. چ شتێک لەوە ئاشکراترە کە ناسیۆنالیزم و نەتەوەپەرستی و ناکۆکی قەومی بورژوازی کوردو عەرەبی لە ناو سەروەتدا نقوم کردوەو کرێکارو جەماوەری ستەمدیدەی کوردزمان و عەرەبزمانیشی نوقمی هەژاری کردوە؟!\nبزوتنەوە ناسیۆنالیستی و تایفی و ئیسلامی، ژەهری نەتەوەپەرستی و تایفەگەری و دینی دەرخواردی خەڵک دەدەن بۆ ئەوەی خەڵک چەواشە بکەن و بیانکەن بە لەشکری پیادە و سوپای خۆیان بۆ شەڕ لەسەر دەسەڵات و پچڕینی بەشی خۆیان لە دەستڕەنجی چەوساوەکان و سامان و داهاتی کۆمەڵگا. ئەم جۆرە دەمارگیری و بەرچاو تاریکیە بۆ سەرلێشێواندن و خۆڵکردنە چاوی کرێکاران و چەساوەکان بەرهەم دەهێنرێت و مێشکی ئەوانی پێدەشۆردرێتەوە. رێگای خەبات و ئازادی و خۆشبەختی پێدەشاردرێتەوە و ئەو خەباتە بەرەو هەڵدێر دەبات. چۆن و بە کام پێوانە و لەسەر چ بناغەیەکی هوشیارانە و مرۆڤانە، دەکرێت ئەو جەماوەرە برسیەی لە کوردستان لەسەر شەقامن لەگەڵ تاڵانچیە کوردەکان برابن، ئەو جەماوەرە بیدەرەتانەی لە عێراق شیری منداڵەکانیان بۆ دابین نابێت لەگەڵ تاڵانچی و گەندەڵکارە ملیاردێرە عەرەب و تایفییه‌کاندا برابن، بەڵام ئەو کرێکارە کوردزمان و عەرەبزمان و تورکزمان بە شیعەو سونە دەستەبەندی کراوانە دوژمنی یەکتربن کە بۆ نمونە لە کۆمپانیا نەوتیەکان وەکو یەک کار دەکەن و رەنج دەدەن و ماندو دەبن، هەر وەکو یەکیش دەسڕەنجیان بە تاڵاندەبرێت، سەرسفرەو گوزەرانی خیزانەکانیان وەکو یەک وایە، تەنهاو تەنهاش پێکەوە دەتوانن ژیان و ئاستی گوزەرانی خۆیان و خیزانەکانیان باشتربکەن؟!\nتێگەیشتن لەو راستیە زەحمەتێکی زۆری ناوێ کە قەومپەرستی بە قەومپەرستی وەڵام نادرێتەوە، تایفەگەری بە تایفەگەری وەڵام نادرێتەوە، هەر وەکو فاشیزم و رەگەزپەرستی بە فاشیزم ورەگەزپەرستی وەڵام نادرێتەوە. تەنها ئازادیخوازی و ئینسانیەت دەتوانێ هەموو ئەوانە تەفروتونا بکات و خۆشبەختی بۆ هەموان مسۆگەربکات. لە دنیای شارستانی سەدەی بیستویەکدا بەشەریەتی ئازادیخوازی نابێ گیرۆدەی ئەو بۆچون و بیرە پەرتوکاوە بێت کە “چاودەرکردن بە چاودەرکردن” وەڵامبداتەوە. ئەمە دروست ئەو بیرەیە کە داعشی هێناوەتە دنیاوە بۆ کوشتاری کوێرانەی مرۆڤایەتی و ئەم تێزە هەر بە کەڵکی داعش و داعشیزمی قەومی و تایفەگەری و رەگەزپەرستی دێت.\nجەماورەی ستەمدیدە و ئازدیخوازی عێراق و کوردستان، لەسەرو شوناسە فریوکارنە و داتاشراوە قەومی و دینی و تایفیەکانەوە، یەک چارەنوس و یەک رێگای ئازدبونیان لەپێشە. پێویستە دەستخەنە ناودەستی یەکتر ریزێکی هاوپشتی بەهێز دروستبکەن، بۆ دەسکۆتاکردن و هەڵپێچانی دەسەڵاتی ئەو تاڵانچی و مشەخۆرو چاوچنۆکانەی بەناوی نوێنەرایەتی ئەم قەوم و تایفە و دینانەوە حوکمڕانی دەکەن و مەینەت بەسەر خەڵکدا دەبارێنن. ئەمڕۆ ئەم هاوپشتی و هاوچارەنوسیە لە هەموو کات پێویسترە! ملیۆنەها ئینسانی ستەمدیدە لە ناوچەکانی ژێر دەسەڵاتی داعشدا گیریانخواردوە. ئەم خەڵکە لە ناوەوە بەدەستی داعش و لە ئاسمانەوە بە بۆمباران و لەچواردەورەوە بەگڕی هێزی ئابڵوقەدەر دەسوتێن. خەڵکی عێراق و کوردستان دەتوانن و پێویستە بەهانایانەوە بێن و بەرگریان لیبکەن و لە دژی بۆردومانی کوێرانەی هاوپەیمانەکان و هێزە ئابڵۆقەدەرەکان دەنگ هەڵبڕن و رێگا نەدەن بە ناوی “شەڕی دژی داعش” دانیشتوانی مەدەنی کوشتارو ماڵوحاڵی خەڵک خاپور بکەن. پێویستە دەستی ئەو هێزانە ببەستن کە بە ناوی “عەرەب و داعش و سونە” خوێنی ئەم خەڵکە گیرخواردوە حەڵاڵ و رێگاکانی دەربازبونیان لێدابخەن. تاوانی ئەم خەڵکە هەر ئەوەیە کە بەدەر لە ئیرادەی خۆیان لەو سەرزەمینه لەدایکبونە کە بە زمانی عەرەبی قسە دەکرێت و لەژێر دەسەڵاتی چەتە تایفیە سونیەکاندایە ژیانی بێدەرەتانی ده‌گوزەرێنن. ئێستا ئەوان بە هەموو توانا هەوڵدەدەن لە جەهەنمی ژێردەستی داعش و لە گڕی بۆمباران خۆیان دەربازبکەن و بە لێشاوی هەزاران کەسی رودەکەنە ناوچەکانی تری عێراق و کوردستان. پێویستە خەڵکی ئەم ناوچانە داواکاری ئەوەبن هەموو سنورو دەرگاکان بەروی ئاوارەکاندا بکرێنەوە، پێویستە بە هانایانەوە بڕۆن و باوەشیان بۆ بکەنەوەو دەرگای ماڵه‌کانیان بەڕویاندا ئاوەڵابکەن و سفرەکانی خۆیانیان لەگەڵ بەش بکەن. پێویستە دەسەڵات و ناوەندە جیهانیەکان و دەوڵەتانی هاوپەیمان ناچاربکرێن ئاسایش و ژیانی گونجاو بۆ ئاوارەکان دابین بکەن. پێویستە لەلایەن خەڵکی ناوچەکانی تری عێراق و کوردستانەوه رێزیان لێبگرێ و لە هەرجێگایەک شایەتی ئەوەبن کە سوکایەتی یان رەفتاری کینەتۆزانە و نامرۆڤانەیان لەگەڵ دەکرێت، بەرامبەری بوەستن و بەرگریان لێبکەن. ئەمە لە نێو ئەم محنەتەدا رێگایەکە بۆ بەهێزکردنی گیانی هاوچارەنوسی و توڕهەڵدان لەو رق و کینە قەومی و تایفیانەی بۆرژوازی کە بۆ مەرامە کۆنەپەرستانەکانی خۆی لە ناو خەڵکدا دروستی کردوە. هیچ گومان لەوە نیە کە داعش هێز لە مامەڵەی خراپ و نامرۆڤانە لەگەڵ ئاوارەکان دەگرێت. ئەو ئارەزو دەکات ئەوانەی ناوچەکانی ژێر دەسەڵاتی بەجێدەهێڵن لە ناوچەکانی تردا بەگیانی نەتەوەپەرستانەو تایفەگەری مامەڵەی خراپ و دوژمنانەیان لەگەڵ بکرێت، بۆ ئەوەی ناچاربن چەکی داعش لەشان بکەن و لەگەڵ ئەودا بڕۆنە سەنگەرەوە. نابێ رێگابدرێت بەم جۆرە هاوکاری داعش بکرێت.\nچاوێک لە دنیاو کۆمەڵگا پێشکەتوەکان بکەن! لەژێر گوشاری خەڵکی موتەمەدنی ئەو کۆمەڵگایانەدا دەوڵەتەکانیان ناچاربون بە ملیۆنەها خەڵکی پەنابەر پەنابدەن. ئەم خەڵکە ئازدیخوازە بەبێ گوێدانە پڕوپوچی گۆڕانی دیمۆگرافیای وڵاتەکەیان، بەبێ تەسلیمبون بە فڕوفیشاڵی قوڵبونەوەی قەیران و بێکاری، نەک تەنیا ئامادەن وبەرگری لەوە دەکەن کە بەشێک لە دەستڕەنجیان وەکو باج ببڕدرێت و بەشێکی تەرخان بکرێت بۆ دابینکردنی گوزه‌رانی پەنابەران، بەڵکو دەڕژێنە شەقامەکانەوەو خەباتێکی لێبڕاوانە دەکەن لەگەڵ راسیسزمی کۆمەڵگاکەیان و یاسا راسیستیەکانی دەوڵەتەکان بۆ بەرگری لە پەنابەران. لە ناو ئەو پەنابەرانەشدا بە ملیۆنەها خەڵکی کوردزمان و عەرەبزمانی هەر ئەم عێراق و کوردستانە هەن. خەڵکی ئازادیخوازی عێراق و کوردستان دەبێ لەو نەریتە شارستانیە ئیلهام وەرگرن. ئەمە رێگایەکی کارایە بۆ دەرهێنانی بەڕە لەژێر پێی داعش. هاوکات دەبێتە بناغەی هاوپشتیەکی بەهێز لە نێوان کرێکاران و جەماوەری سته‌مدیدەی عێراق و کوردستان و هەنگاوێکی گەورە بۆ کۆتایهێنان بەکارەساتی شەڕو ناکۆکی قەومی و تایفی ودینی، هەروەها یەکڕیزی خەباتی چەوساوەکان لەسەرو ناسنامە داتاشراوەکانەوە بۆ کۆتایهێنان بە ستەم و زۆرداری و هەڵاواردن. کرێکاران و جەماوەری زەحمەتکێش بەدەر لەوەی بە هەر زمانێک قسەبکەن و باوەڕیان بە چ دین و مەزهەبێک هەبێت یان نەبێت، نابێ رێگابدەن جگە لە ناسنامەی ئینسانی هیچ ناسنامەیەکی تر نە بۆ خۆیان نە بۆ خەڵکانی تر دابتاشرێت. نابێ جگە لەو دابەشبونە چیانیەتیە واقعیەی کە بۆ کەمایەتیەک بەهەشت و بۆ جەماوەرێکی گەورە هەژاری و نەهامەتی خوڵقاندوە، هیچ دەستەبەندیەکی ساختەی دوبەرەکی ئامێز لە نێوان هاوڵاتیان و رەگەزی بەشەری قبوڵ بکەن. ئەمڕۆ دوای نزیکەی سەدەو نیوێک لە بەربەریەتی سەرمایەداری، دروشمە بەناوبانگە ئەنتەرناسیۆنالیستی و مرۆڤانەکەی کۆمۆنارەکانی پاریس، بە دەنگی بەرز بانگەوازی کرێکاران و جەماوەری ستەمدیدەو خەڵکی موتەمەدن دەکات، کە هاواریانکرد؛ مەرگ بۆ فەرەنسا! بژی ئینسانیەت! …رێگای ئێمە و دروشمی ئێمەش بریتیە لە مەرگ بۆ هەڵاواردن و ناکۆکی و جیاکاری قەومی و دینی و تایفی! بژی هاوپشتی و هاوچارەنوسی کرێکاران و جەماوەری ستەمدیدە!\n١٣ی ئۆکتۆبەری ٢٠١٦


ئادریان دەریای ١ و کاپیتانەکەی تەحریم کران\n13:21 - 9 خەرمانان 2719\nکوردستان میدیا: وەزارەتی خەزێنەداریی ئامریکا، بە شێوەی فەرمی گەمارۆی سەر نەوتکێشی "ئادریان دەریای ١" و کاپیتانی هیندیی ئەو نەوتکێشەی ڕاگەیاند.\nوەزارەتی خەزێنەداریی ئامریکا، ڕۆژی هەینی، ٨ی خەرمانان، بە فەرمی ڕایگەیاند کە نەوتکێشی "ئادریان دەریای ١" و "ئاخیلش کۆمار"، کاپیتانی هیندیی ئەو نەوتکێشەی کە ماوەی چەند حەوتوو لە "جەبەل تاریق" ڕاگیرابوو، تەحریم کردووە.\nبەپێی ئەو بەیانییەیە، "ئاخلیش کۆمار"، کاپیتانی هیندی، کە نەوتکێشی "ئادریان دەریای ١"ی لە "جەبەل تاریقـ"ـەوە وەڕێ خستبوو، بە تۆمەتی "هەوڵدان بە نوێنەرایەتی لە سپای قودس"، لقی دەرەوەی سنوورەکانی سپای تێرۆریستی پاسداران، ئێستا تەحریمی لەسەرە.\nوەزارەتی دەرەوەی ئامریکا، پێشتر ڕایگەیاندبوو کە تەواوی ئەو کەسانەی کە لەو کەشتییەدا کار بکەن، لەگەڵ هەڕەشەی گەمارۆ و بەرگری لە چوونیان بۆ ئامریکا بەرەوڕوو دەبنەوە.\n"مایک پۆمپێئۆ"، وەزیری دەرەوەی ئامریکا، لە بەیانییەیەکی فەرمیدا ڕایگەیاندبوو کە ویلایەتە یەکگرتووەکان هەڕەشەکەی خۆی بە کردەوەیی کردووە.\nنەوتکێشی "ئادریان دەریای ١" کە پێشتر بە ناوی " گریس ١" بە زیاتر لە ٢ ملیۆن بەرمیل نەوتەوە لە "جەبەل تاریقـ"دا ڕاگیرابوو، لە کاتی ئازاد کردنیەوە لە ١٨ی ئاگوستەوە، لە ئاوەکانی دەریای نێوەڕاستدا دەسووڕێتەوە کە تا ئێستا بە مەبەستی دۆزینەوەی کەناراوێک بۆ لەنگەرگرتن چەند جار ڕێڕەوی گۆڕیوە.


خەونێک لەنیوەڕۆدا - قەڵەم\nبڕوانە! لێومان بە لێوى بورکانەوە ناوە\nقاسیدى هەتاویش لە قامیشەڵانى سۆزدا\nئاوازى جادووگەرانى تاریکى دەچڕێ\nئەو بەرهەڵە هەبێ و نەبێ چییە؟\nئاوازى جادووگەرانى تاریکى\nبەئێمە لێ نەدرا...\nلە دەرەوەى بازنەى وەرزەکاندا\nپیریەتى یۆتۆبیاى لە کۆڵ نابوو،\nبە نەزمى کولانەوەى برینەکانمان\nدۆڵاو دۆڵ دەهات.\nبەهارێکى پۆشتە بوو\nدرەخت گەڵایان هەڵوەراند.\nئەستێرە لە هەوران نقوم بوون.\nبەڵام ئاخ.. کلیلى عومریان شکاندین\nچەخماخەى نەوایان بە زریان سپارد.\n(مەرگ)یش جیاوازى تێکەوت!\nئاوازى جادووگەرانى تاریکى دەچڕێ...\nبەختەوەر بوون ئەوانەى ڕۆیشتن\nبەختەوەر بوون ئەوانەى نوێژیان بۆ ئایندەى بەفر دەکرد\nئەوانەى (با) یان لە چاو کرد و\nدڵیان لە باران پڕ کرد بوو\nبەسەر پردى – نۆ هەشت شەش – دا پەڕینەوە\nپرۆفاید کۆمفۆرت، بادەى نەشئەبەخش\nلەبەر ڕەشماڵى لەعنەتیى شیعردا\nلە شەقامى گریان\nلە جوغرافیاى داخراو\nلە دڵى سەر تیشە\nکەنار و کەنار\nئاسمان و ئاسمان\nبۆ برووسکە ناکاتەوە.\nئیتر بەسەرچوون ،\nساتەکانى نمایشى پاکیزەیى بەسەرچوون...\nئەستێرە پۆل پۆل ڕایان کرد\nلە لەزەتى جەستەى شەڵاڵدا دەتوانەوە ،\nبەسەر ڕەخشى ئومێدەوە مابوونەوە\nدەڕژانە گیرفانە زلەکانى ئایدیۆلۆژیا...\nئەو بەرهەڵە هەبێ ونەبێ چییە؟\nگۆزەیەکى خەت خەتى سۆمەر و\nشەقامى بە ژاوەژاوى\nمەیخانەکانى (ئور) دەرچوو...\nلێم دیارە... با بڕوات\nگەردوونێکى سۆزانى ،\nلە سوێند و شادى و\nخەم و درۆدا هەڵکێشراو...\nبەسەر پەنجەکانییەوە دزە دەکا\nزیندانەکانى ناخ دەکوتێ...\nئەى خوداى تاک و تەنیا\nئێمە سوختەى ئەو هەڵەتەین\nلە خاکى لەعنەتیى شیعر،\nنە سیپارەیەکمان پێیە\nبە تراکسوتێکى بریقەدارەوە\nلە باخچە ئەفسانەییەکانى شەودا\nخەنجەرێک نەپشکوى ،\nئەى ڕووبارى سەرشێت،\nڕووبارى پیرییەتى یۆتۆبیا\nئەى ترسى نزیک\nلە دوورگەى شەختەڕا\nدەتکەم بە کۆلارەیەک\nبەرز بەرز هەڵتئەدەم\nتا لە چاوى هەمووانت ون دەکەم.\nمطالعه بیشتر: پێم بڵێ


بۆ ئەوانەی ڤاکسینی کۆرۆنایان وەرگرتوە یان دەیانەوێت وەریبگرن\nتا ئێستا برێکی کەم لە ڤاکسینەکانی دژ بە پەتای کۆرۆنا گەیشتۆتە کوردستان ، بەلام لە چەند ھەفتەو مانگی داھاتوو برێکی زیاتر دەگاتە عێراق و کوردستان .\nخەلکانێکی زۆر پرسیار دەکەن دەربارەی ڤاکسینەکان .\nلەم پۆستەدا ھەول ئەدەم وەلامی بەشێک لەو پرسیارانە بدەمەوە:\n1-پێش وەرگرتن و دوای وەرگرتنی ڤاکسین پێویست بە ھیچ پشکنینێک ناکات ، خەلکانێک ھەن پشکنینی دژەتەن دەکەن ، لە راستیدا ئەمە جگە لە بەھەدەردانی پارە، ھیچ شتێک لە دۆخی کەسەکە ناگۆڕێت، چونکە دەزانین ھەموو ئەو کەسانەی ڤاکسین وەردەگرن بەرگری پەیدادەکەن.\n2-دوای وەرگرتنی ڤاکسین بۆی ھەیە کەسەکە تووشی ھەندێک کێشەی لاوەکی بێتەوە وەک تاو لەرزو سەرئێشەو ئازاری ماسولکەکان و ئازارو ئاوسانی شوێنی دەرزیەکە و لەش داھێزران .\nئەم نیشانانە شتێکی کاتیەو لە ڤاکسینەکانی تریش بۆ نموونە ڤاکسینی ئەنفلوێنزا دەبینرێت .\nلە زۆربەی کاتەکان لە دوو رۆژ زیاتر ناخایەنێت و بەھیچ شێوەیەک پێویست بە ترس ناکات .\nتێبینی کراوە ئەو کێشە لاوەکیانە لە ڤاکسینی ئەسترازێنێکا و کەسانی گەنج زیاتر دەبینرێت بە بەراورد لەگەل ڤاکسینەکانی تر .\nمەرج نیە ھەموو کەسێک ئەو نیشانەیان لێدەرکەوێت.\nلە راستیدا بەشێکی زۆری خەلک ھەست بەھیچ نیشانەیەک ناکەن ، دیارە ئەمەش ئەوە ناگەیەنێت ڤاکسینەکە کاریگەر نەبووە، چونكە ڤاکسینەکە بەرگری بۆ ھەموو کەسێک درووست دەکات .\nئەگەر ھاتوو کەسەکە نارەحەت بوو ئەتوانێت حەبی پاراسیتامۆل بەکاربھێنێت .\nئەگەر نیشانەکان لە چوار رۆژ زیاتری خایاندو لە کاتی ئێستادا کە ڤایرۆسەکە زۆر بلاوبۆتەوە لە کۆمەلگا، بۆی ھەیە کەسەکە تووشی کۆرۆنا بووبێت و لەو کاتانەدا باشتر وایە دکتۆر ببینێت بۆ ئەوەی دلنیا بێتەوە کە تووشی کۆرۆنا نەبووە .\nدەبێت ھەموومان بزانین کە ڤاکسینەکان بەھیچ شێوەیەک خەلکی تووشی کۆرۆنا ناکەن ، بەلکو ڤایرۆسەکە لە ئەنجامی بەرکەوتن لەگەل کەسێکی تووشبوو بە پەتاکە دەگوازرێتەوە.\n3-دوای وەرگرتنی ڤاکسین بە سێ ھەفتە لەشی مرۆڤ دژەتەن درووست دەکات و بە تێپەربوونی کات بەرگری بەرامبەر ڤایرۆسەکە زیاد دەبێت .\nبۆیە ئەگەری تووشبوون بە ڤایرۆسەکە ھەر دەمێنێت بە تایبەت لە دوو ھەفتەی یەکەمی دوای ڤاکسین وەرگرتن .\nزۆربەی رێژەی بەرگری لە دوای ژەمی یەکەمی ڤاکسینەکە درووست دەبێت ، بۆیە زۆر ئاساییە کە ژەمێ دووەمی ڤاکسینەکە دوای سێ مانگ بە کەسەکە بدرێت وەک ئەوەی لە بەریتانیا پەیرەو دەکرێت ، تەنانەت بەشێک لە لێکۆلینەوەکان وانیشان ئەدەن کە بۆی ھەیە زیاتر سوودی ھەبێت ، بەلام دەکرێت چوار ھەفتە یان ھەر کاتێکی تر چوار ھەفتە لە دوای ژەمی یەکەم ، ژەمی دووەمی ڤاکسینەکە بدرێت و ھیچ زیانێکی نیە .\n4-ھەموو ئەو کەسانەی نەخۆشی درێژخایەنیان ھەیە دەتوانن ڤاکسینەکان وەرگرن ، لە راستیدا ئەو کەسانە دەبێت لەریزی پێشەوەی ڤاکسین وەرگرتن بن ، چونکە دەزانین لە ئەگەری تووشبوون بە کۆرۆنا ئەو کەسانە بە رێژەیەکی زیاتر بە تووندی پەتاکە دەگرن بە بەراوردکردن لەگەل ئەو کەسانەی نەخۆشییان نیە .\nنەخۆشەکان پێویست ناکات بەھیچ شێوەیەک دەرمانەکانیان راگرن.\n5- ئەوە بەتەواوی یەکلابۆتەوە، کە ئەو کەسانەی پێشتر تووشی کۆرۆنا بوونە دەبێت ڤاکسین وەربگرن، ھەرچەندە ئەگەری دووبارە تووشبوون لە شەش مانگی یەکەمی دوای پەتاکە زۆر کەمە ، بەلام نازانرێت بۆ ماوەی چەند بەرگری لەش بەرامبەر ڤایرۆسەکە دەمێنێت.\nزۆر ئاساییە کەسی تووشبوو بۆ ماوەی شەش مانگ چاوەری بکات بۆ ئەوەی دەرفەتی وەرگرتنی ڤاکسین بداتە بەکەسێکی تر، کە پێشتر تووش نەبووە ، ئەگینا زۆر دەکرێت ڤاکسینەکە دوای سێ مانگ لە تووشبوون بە پەتاکە بدرێت .\nبەھیچ شێوەیەک پێوسیت بە پشکنینی دژەتەن ناکات پێش ڤاکسین وەرگرتن .\n6-کێشەی خوێن مەیین بە ھۆی ڤاکسینەکان بۆتە باسی ھەموو جیھان. تێبینیم کردووە بەشێکی ئەو کەسانەی لەكوردستان ڤاکسینیان وەرگرتووە تووشی دلەراوکێیەکی زۆر بوونە.\nدووبارەی دەکەمەوە ئەو دیاردەیە زۆر دەگمەنە ، لە ئەگەری روودان تێبینی کراوە خوێن مەیین لە دوای رۆژی چوارەم دەبێت و دوای چوار ھەفتە لە ڤاکسین وەرگرتن ئەو مەترسیە نامینێت.\nلە ئەگەری روودانی خوێن مەیین نەخۆش نارەحەت دەبێت و کۆمەلێک نیشانە لە کەسەکە دەردەکەوێت کە دەوەستێتە ئەو بەشەی لەش کە خوێیین مەیینەکە تیا روویداوە ، لەو کاتانەدا پێویستە نەخۆشەکە سەردانی دکتۆر بکات .\nخەلکانێک ھەن پشکنینی خوێن دەکەن بە تایبەت دی دایمەر بێ ئەوەی ھیچ نیشانەیەکیان ھەبێت ، بەرای من دەبێت ئەو پشکنینانە تەنھا لەژێر چاودێری پزیشک بکرێت ، لەھەمان کات دەزانین گەلێک ھۆکاری تر ھەن جگە لەخوێن مەیین کە دەبێتە ھۆی بەرزبوونەوەی دی دایمەر .\nتێبینیم کردووە کە ھەندێک کەس دوای ڤاکسین وەرگرتن دەرمانی دژە خوێن مەیین بەکاردەھێنن ، کە لەراستیدا شتێکی ھەلەیەو بۆی ھەیە ئەو دەرمانانە ببێتە ھۆی خوێن بەربوون .\nلە بەریتانیاو وولاتانی تر لە جیھان ھیچ دەرمانێک بەو کەسانە نادرێت، كە ڤاکسین وەردەگرن.\n9- ڤاکسینەکان نادرێن بە منداڵان و ئافرەتی دووگیان، بەلام لە ئێستادا بەشێک لە ڤاکسینەکان لێکۆلینەوە لەسەر ئەم دوو گرووپە دەکەن و ئەنجامە بەراییەکان وا نیشان ئەدەن کە سەلامەتەو کاریگەرە ، لەچەند ھەفتەی داھاتوو ئەنجامی ئەو لێکۆلینەوانە بە تەواوی بلاودەکرێتەوە ، تاکوو ئەو کاتە دەبێت چاوەروان بین .\nئافرەتی شیردەر دەتوانێت بەردەوام بێت لەشیردان بە کۆرپەکەی لەئەگەری وەرگرتنی ڤاکسین .\n10-خەلکێکی زۆر لە کوردستان باسی ئەوە دەکەن کە ھەستیاریان(حەساسیە) هەیەو دوو دلن لەوەرگرتنی ڤاکسینەکان.\nدیارە کاتێك باسی ھەستیاری دەکرێت دەبێت بزانین چ جۆرێکە لە هەستیاری ، بەشی ھەرەزۆری ئەوانەی ھەستیاری پێست ، یاخود ھەستیاری قورگ و لووتیان هەیە دەتوانن ڤاکسینەکان وەرگرن .\nجۆرێکی ھەستیاری ھەیە کە دوای بەکارھێنانی ھەندێک خواردن یان دەرمان بەکارھێنان روودەدات و دەبێتە ھۆی ئەوەی کە دۆخی کەسەکە زۆر تێک بچێت ، دەبێتە ھۆی ئاوسانی لێو و بۆری ھەواو و کەسەکە تووشی تەنگەنەفەسی دەبێت و پێویستی بە چارەسەری خێرا دەبێت لە نەخۆشخانە ئەگینا ژیانی دەکەوێتە مەترسی ، ئەو کەسانە دەبێت ئاگادار بن و لە ئەگەری ڤاکسین وەرگرتن دەبێت تیمی ڤاکسین ئاگاداری ئەو خالەبن و کۆمەلێک دەرمانی پێویست دەبێت بەردەست بێت .\nبەلام دووبارەی دەکەمە ئەو حالەتە زۆر دەگمەنەو زۆربەی ھەرەزۆری ئەو کەسانەی لە کوردستان دەلێن حەساسیەمان ھەیە لەو جۆرە نین .\nھەر کەسێک ئەگەر حەساسیەی بە ژەمی یەکەمی ڤاکسینەکان درووستکرد ، نابێت ژەمی دووەم وەرگرێت .\nکوردستانیانی خۆشەویست ، ھیوادارم ئەو نووسینەم لەگەل کەسوکاری خۆتان باس بکەن و لایەنی کەم ھاندەری ئەو کەسانەبن کە بە تەمەنن ، یان ھەلگری نەخۆشین ، بە تایبەت نەخۆشی شەکرەو بەرزەفشاری خوێن و نەخۆشی شێرپەنجە، یان قەلەون لە نزیکترین دەرفەت ڤاکسین وەرگرن .\nباوک و دایکتان ناونووس بکەن و ھانیان بدەن لە وەرگرتنی ڤاکسینەکان .\nبۆ ئەوانەی ڤاکسینی کۆرۆنایان وەرگرتوە یان دەیانەوێت وەریبگرن \nدەبێت ڤاکسین وەربگرن\nکام ڤاکسین دەبێتە ھۆی خوێن مەیین؟ \nکام جۆری ڤاکسین باشەو کامیان بەکاربھێنم\nئایا ڤاکسینی ئەسترازێنیکا خەڵک دەکوژێت؟\nباچیتر خەڵك نەتۆقێنن\nڤاکسینی ئەسترازێنیکاو پێشنیارێک بۆ وەزارەتی تەندروستی ھەرێمی کوردستان \nبەشێکی زۆری ولاتانی ئەوروپاو ئەمریکا زیاتر لە یەک جۆری ڤاکسین بەکاردەھێنن\nئایا نەخۆشی جۆری دووی شەکرە بە تەواوی چاره‌سه‌ر ده‌كرێت؟\nله‌ئێستادا هیچ حه‌بێك نیه ئه‌و كاره ئه‌نجامبدات\nکۆرۆنا لە کوردستان گه‌یشته كوێ ؟ \nکۆرۆنا لە کوردستان گه‌یشته كوێ ؟\nچەند ڕاستیەک دەربارەی چەوری خوێن و چارەسەریه‌كانی\nکەمتر لە ٢٥٪ حالەتەکانی بەرزی چەوری پەیوەندی بە خورادنەوە ھەیە.\nئاگاداریەک بۆ کوردان\nئێستا لە ھەموو کاتێک زیاتر گرنگی ڤاکسین دەردەکەوێت


نێچیرڤان بارزانی: هەڵبژاردن لەکاتی خۆیدا دەکرێت – کوردی – RojNews.News\nنێچیرڤان بارزانی: هەڵبژاردن لەکاتی خۆیدا دەکرێت\n28/02/2020 - 9:35:24 pm\nچوؤرشەممە, 29 أغس 2018 – 13:10 ڕۆژنیوز – هەولێر\nئەمڕۆ کاتژمێر ٠١:٠٠ دوای کۆبوونەوەی پارتی و یەکگرتووی ئیسلامیی لە شاری هەولێر، هەریەک لە نێچیرڤان بارزانی، جێگری سەرۆکی پارتی و سەرۆکی حکومەتی هەرێمی کوردستان و سەلاحەدین بەهائەدین، ئەمینداری گشتیی یەکگرتووی ئیسلامی کۆنگرەیەکی ڕۆژنامونووسییان سازکرد.\nنێچیرڤان بارزانی، ڕایگه‌یاند، کە سه‌ردانه‌كه‌یان بۆ لای یەکگرتوو تایبه‌ت بووه به پرسی پێكهێنانی حكومه‌تی عێراق و سه‌ردانی شاندی كوردیی بۆ به‌غدا، یه‌كگرتووش ده‌ستپێشخه‌ریی ده‌كات بۆ ئه‌وه‌ی بۆ ئەوەی هەموان بەیەکەوە بین، تاوەکو بەکۆدەنگی لەبەغدا بین.\nوتیشی: یەکێتی و پارتی بەم نزیکانە دەچنە بەغدا، پێمان خۆشە هەموو لایەنەکان بەیەکەوەبین لەوی، بەڵام ئەگر ڕۆژی سەردانەکانیش جیاواز بێت ئاساییە و گرنگ ئەوە هەڵوێستمان یەک بێت.\nلەبارەی رێکەوتنی پارتی و یەکێـتیشه‌وه بۆ دواخستنی هەڵبژاردن بارزانی، وتی: ئێمە ئەو ڕێککەوتنەمان نەکردووە.\nڕاشیگەیاند: لەناو لایەنەکاندا قسە هەیە لەبارەی دواخستنی هەڵبژاردنەوە، بەڵام کەس بە فەرمیی داوای دواخستنی لە حکومەت نەکردووە، تا ئێستا هەڵوێستی حکومەت ئەوەیە، کە هەڵبژاردن لەکاتی خۆیدا دەکرێت.\nلای خۆشییه‌وه سەلاحەدین بەهائەدین، ئەمینداری گشتیی یەکگرتووی ئیسلامی کوردستان رایگەیاند: پێویستە هەڵبژاردن لەکاتی خۆیدا بکرێت، قسە هەیە، کە بە هەندێک مەرج هەڵبژاردن دوابخرێت، بەڵام هێشتا گفتوگۆی لەسەر دەکرێت، ئەگەر کۆدەنگیی لەسەر بوو، داواکە ئاڕاستەی حکومەت دەکەین.\nکەرکوک، یەكێتی و تەڤگەری ئازادیی كۆبوونەوە\nهاوڵاتیانی وان بۆ لابردنی گۆشەگیری دەچنە ئامەد


ANF | ده‌رهێنه‌ری فیلمی كچانی ڕۆژ: «ژن - ژیان - ئازادی» نیشانه‌ی فه‌لسه‌فه‌ی ئۆجالانه\nده‌رهێنه‌ری فیلمی كچانی ڕۆژ: «ژن - ژیان - ئازادی» نیشانه‌ی فه‌لسه‌فه‌ی ئۆجالانه\nفیلمی كچانی ڕۆژ كه باس له به‌رخۆدانی ژنانی كورد ده‌كات له شاری جنێڤ نمایش كرا و پێشوازییه‌كی گه‌رمی لێ كرا. ده‌رهێنه‌ری فیلمه‌كه گوتی: ویستوومه تێكۆشینی ژنانی كورد به جیهان ڕابگه‌یه‌نم.\nدووشه‌ممه, 5 Nov 2018, 15:41\nفیلمی Les Filles du Soleil (كچانی ڕۆژ) له ٢٤هه‌مین فێستیڤاڵی نێونه‌ته‌وه‌یی فیلمی جنێڤ نمایش كرا. فیلمه‌كه باسی به‌رخۆدانی ژنانی كورد له شه‌نگال و ڕۆژاڤا ده‌كات دژ به چه‌ته‌كانی داعش. ده‌رهێنه‌ری ئه‌م فیلمه ئێڤا هوسۆن-ی فه‌ڕه‌نسییه.\nفێستیڤاڵه‌كه ڕۆژی ٢ی تشرینی دووه‌م\_١٢ی گه‌ڵاڕێزان ده‌ستی پێكرد و فیلمی كچانی ڕۆژ له سینه‌مای ئێمپیر نمایش كرا و له لایه‌ن ئاماده‌بوانه‌وه پێشوازییه‌كی گه‌رمی لێ كرا. دوای ئه‌وه‌ی فیلمه‌كه كۆتایی هات، درووشمی «ژن - ژیان - ئازادی» به‌رز كرایه‌وه.\n«ویستم به‌رخۆدان ڕابگه‌یه‌نم»\nده‌رهێنه‌ری فیلمی كچانی ڕۆژ ئێڤا هوسۆن دوای نمایشكرانی فیلمه‌كه بۆ بینه‌ران قسه‌ی كرد و وه‌ڵامی پرسیاره‌كانی ئاماده‌بوانی دایه‌وه. هوسۆن گوتی، ئه‌م فیلمه‌م بۆ ئه‌وه دروست كرد تا به‌رخۆدانی ژنانی كورد به جیهان ڕابگه‌یه‌نم. به‌شداریی ژنانی كورد بۆ تێكۆشین زۆر گرینگه.\n«نیشانه‌ی فه‌لسه‌فه‌ی ژنانی كورد و ئۆجالانه»\nهوسۆن ئاماژه‌ی بۆ ئه‌وه كرد، فیلمه‌كه باسی دۆزی كورد ناكات، به‌ڵام باسی تێكۆشینی ژنانی كورد ده‌كات. گوتی: «درووشمی ژن، ژیان، ئازادی كه بووه‌ته نیشانه‌ی ژنانی كورد نه‌ك ته‌نیا سمبولی ژنانی كورده، به‌ڵكو نیشانه‌ی تێكۆشینی هاوبه‌ش و ئازادیی ژنانی جیهانیشه. درووشمه‌كه له هه‌مان كاتدا سمبولی فه‌لسه‌فه‌ی ئۆجالان و یه‌په‌ژه‌یه كه ده‌یانه‌وێت كۆمه‌ڵگه‌یه‌ك بونیاد بنێن.»\nهوسۆن له كۆتایی قسه‌كانیدا باسی له‌وه كرد كه یه‌كێك له ئامانجه‌كانی دروستكردنی فیلمه‌كه گێڕانه‌وه‌ی ڕاستییه‌كانه.


لە عیراق 88 حاڵەتی تووشبوون و 32 چاكبوونەوە تۆماركران – تۆڕی میدیایی خەڵک\n2020/05/10 - 7:00 PM\nوەزارەتی تەندروستی عیراق ئاشكرای دەكات، 88 حاڵەتی تووشبوو بە ڤایرۆسی كۆرۆنا تۆماركراوە و 32 كەسیش لە نەخۆشییەكە چاكبوونەتەوە.\nوەزارەتی تەندروستی عیراق لە بەیاننامەیەكدا ئاماژەی بەوەكردووە، كە لە 24 كاتژمێری رشابردوودا 2 هەزار و 233 نمونەی پشكنین وەرگیراوە لە تەواوی عیراق و بەوەش كۆی ژمارەی نمونە وەرگیراوەكان لە سەرەتای پەتاكەوە تاوەكو ئێستا گەیشتۆتە 127 هەزار و 153 پشكنین.\nڕاشیگەیاندووە، لە ئەنجامی پشكنینەكان دەركەوتووە 88 كەسی دیكە تووشی كۆرۆنا بوون، كە 22 كەسیان لە ڕوسافە تووشبوون و هەروەها 32 كەسیش چاكبوونەتەوە، كە 3 كەسیان لە دهۆك بون.\nئاماژەی بەوەشكردووە، كە دوو حاڵەتی گیانلەدەستدان لە بەغدا تۆماركراوە و بەوەش كۆی ئەوانەی گیانیان لەدەستداوە گەیشتۆتە 109 كەس.\nئاشكراشی كردووە، كۆی گشتی تووشبووان گەیشتۆتە 2 هەزار و 767 كەس و ئەوانەشی چاكبوونەتەوە گەیشتۆتە هەزار و 734.\nڤایرۆسى كۆرۆناەزارەتی تەندروستی عیراق\nلە سلێمانی 17 شوێن سزادران